Maďarský minister dúfa v zmenu ukrajinského školského zákona

Ukrajinský parlament schválil "polofašistický" školský zákon podotkol Gulyás podľa agentúry MTI.

BUDAPEŠŤ. Maďarská vláda si neporozumela s terajším ukrajinským kabinetom, ktorý potláča práva menšín. Dúfa však, že v tohtoročných voľbách vznikne na Ukrajine administratíva, s ktorou bude možné dosiahnuť dohody, povedal v piatok v Budapešti minister riadiaci úrad vlády Gergely Gulyás. Podľa agentúry MTI Gulyás podotkol, že ukrajinský parlament schválil v roku 2017 "polofašistický" školský zákon. Súčasne vyjadril nádej, že po voľbách bude táto právna norma zmenená. Ukrajinská vláda vlani 15. februára prijala ústupky vo veci sporného školského zákona. Legislatíva vyvolala obavy Maďarska a ďalších susedných krajín tým, že predĺžila prechodné obdobie, počas ktorého sa budú musieť menšiny prispôsobiť novým podmienkam. Ukrajinský zákon o vzdelávaní, ktorý nadobudol platnosť v októbri 2017, vyvolal obavy a protesty v Maďarsku, Rumunsku, Rusku a Moldavsku. Spor sa vedie najmä o článok 7, v ktorom sa píše, že ukrajinský štát bude garantovať vzdelávanie od 5. triedy základnej školy už len v ukrajinčine, teda nie v jazykoch národnostných menšín. Maďarsko z tohto dôvodu vetovalo zvolanie schôdzky výboru ministrov NATO-Ukrajina, ktorá sa mala konať 14. a 15. februára a pohrozilo podobnými krokmi aj na pôde EÚ.


Kimono je nový kardigan. Prečo ho nosia všetci a všade?

Odev z Japonska je nesmierne univerzálny.

Ešte vlani o nich písal magazín Vogue ako o letnom plážovom trende. Biblia módy ho odporúčala nosiť k plavkám a podľa potreby jedným pohybom zmeniť na ľahké šaty. „Kimono je ženský a šarmantný odev, ktorý je ako stvorený pre letné dni,“ uvádzala módna prispievateľka Vogue Selena Oliva. V tejto sezóne však kimono prekročilo hranicu dovolenkových rezortov, stalo sa súčasťou mestskej módy a hovorí sa o ňom ako o novom kardigane. Aká bola cesta japonského rúcha k módnemu trendu, ktorý možno nosiť k šatám aj džínsom? Kimono je tradičný japonský odev, ktorého strih pripomína písmeno T a siaha po členky. Jeho pôvod však treba hľadať v Číne, odkiaľ sa okolo ôsmeho storočia presunul do Japonska. Tradičné japonské kimono, ako ho poznáme dnes, sa vyprofilovalo až v období Edo (1603 - 1876). Práve vtedy sa kimonu predĺžili rukávy a začalo sa špecificky viazať. Zaujímavosťou je, že v minulosti muselo byť kimono pri každom čistení rozpárané na jednotlivé časti a následne znova ručne zošité. Dnes sa týmto drahým spôsobom udržiavajú len mimoriadne cenné kimoná. Dodnes je povinným oblečením niektorých obradov ako svadba či čajový obrad a nosia ho gejše, šintoistické kňažky Miko a budhistickí mnísi. Kimono nie je novinkou ani v západnom svete. Potom, ako sa v polovici devätnásteho storočia Japonsko otvorilo západnému svetu, vyvolala krajina vychádzajúceho slnka obrovský záujem. S tým súvisel aj vývoz tradičného oblečenia do Európy. Okolo roku 1870 sa japonské kimono dalo kúpiť napríklad v londýnskom obchodnom dome s luxusným oblečením Liberty. Skutočne masový záujem však vyvolalo okolo roku 1920, kedy sa rovný kimonový strih dostal do vysokej aj všednej módy. V nasledujúcich dekádach sa tento typ oblečenia objavoval najmä ako súčasť domáceho oblečenia či negližé. Naplno sa však znova objavilo v šesťdesiatych rokoch minulého storočia, kedy ho za svoje opäť prijala generácia detí kvetov. Dnes sa kimono objavuje v najrôznejších variáciách. Ako súčasť spoločenského oblečenia si ho obliekla herečka Jessica Alba, s obľubou ho nosí Lady Gaga a zaujalo aj speváčky Rihannu a Beyonce. Ak kimono očarilo aj vás, nie je nutné, aby ste si obliekali výhradne hodvábne či saténové. K dispozícii sú dostupné aj bavlnené či zvršky z transparentných materiálov. Kimono sa výborne hodí k džínsom a vysokým opätkom, ako aj k večerným šatám či dlhej sukni. Oceníte ho v lete ako ľahký večerný odev ktorým doplníte krátke rukávy.


PO STOPÁCH DÁVNEJ BRATISLAVYPri dnešnej Bratislave Bavorov porazili staromaďarské kmene

Historici sa rozchádzajú v názore, na ktorej strane bojovali naši predkovia.

Vladimír Tomčík, historik, združenie Devínska brána Podľa štúrovcov bola bitka pri Bratislave 4. júla roku 907 medzi Bavormi a starými Maďarmi najväčším nešťastím slovenského národa. Podľa Františka Palackého a aj Pavla Jozefa Šafárika tu zahynul kráľ Mojmír II., čo znamenalo koniec Veľkomoravskej ríše. Aventinus v renesančnej kronike Annales Boiorum okrem opisu spomínaného vojnového stretnutia upozorňuje aj na slovanské korene nášho mesta. V kronike zaznamenáva, ako sa knieža Moravanov Uratisslaus vzdal nárokov na Panoniu secundum (pôvodne rímska provincia na území dnešného Maďarska) a obnovil starú rímsku pevnosť Posonium. Tú potom podľa seba nazval Uratislausburgiumm. Bitku Aventinus opisuje ako bitku pri Brezalauspurchu, a keď roku 1921 objavili staršie Salzburské anály pôvodom z 8. až 10. storočia, tie potvrdzujú Aventinove údaje a názov Bratislavy sa v nich uvádza ako Brezalauspurc. V skutočnosti sa historici dodnes rozchádzajú v názore, na ktorej strane naši predkovia bojovali a Aventinus udalosť opisuje: „Na vyhnanie Maďarov z ríše Bavorov pozbierali vojenské zbory zo všetkých provincií a vytiahli proti nim s tromi vojskami... Bavorskí veľmoži tiahli s bojachtivým a na útok pripraveným vojskom po obidvoch stranách Dunaja proti nepriateľom... Maďari boli odhodlaní bojovať už nie pre slávu, lež pre záchranu a tvrdo sa stavali na odpor... Bavorov zasypali šípmi, ktoré vrhali zo svíbových lukov, a opäť ustúpili. Boli rýchlejší ako naše vojsko vystrojené ťažkou výzbrojou. Keď Bavori verili, že sa vzdialili, zaútočili znova. Rovnako rýchlo prenasledovali aj sa dávali na útek. Keď si sa nazdával, že si zvíťazil, bol si v najväčšom nebezpečenstve... Vtedy ešte nevedeli útočiť v otvorenom boji, brániť sa útokom pechoty, šíkom, bojovať mečom chlap proti chlapovi, obsadzovať hrady, obliehať tvŕdze, dobývať pevnosti. Vedeli však bojovať raz ústupom, raz náporom a nástrahami. Bola v nich taká veľká ľstivosť, taká prudká rýchlosť a taká značná skúsenosť v boji, že sa s istotou nevedelo, či sú nebezpečnejší, keď sú vzdialení, alebo keď sú na bojisku, keď sú na úteku, či v pätách, keď predstierajú bojové ticho, či keď vedú vojnu. Keď sa teda silným útokom prihnali, popchnúc koňa, znova Bavorov zatláčali a dvojakým spôsobom vrhali oštepy, hádzali kopije, útočil sprava, zľava, spredu a zozadu a našich vysilili; potom sa zo všetkých strán privalili, zo všetkých strán napadli unavených Bavorov, premohli, porazili a pobili ich."


DETSKÁ RUBRIKAChováte nemeckého ovčiaka? Máte ideálneho psa

Záchranár, policajný či slepecký pes, strážca oviec, ale aj stopár a sprievodca. Nemecký ovčiak hravo zastane každú z týchto úloh. Vďaka svojej nekonfliktnej povahe a poslušnosti patrí k najobľúbenejším psím plemenám. Veľmi rýchlo sa učí novým povelom, svojmu pánovi je bezvýhradne oddaný a v neposlednom rade je aj veľmi spoľahlivý. Nemeckého ovčiaka, ako je zrejmé už podľa jeho mena, vyšľachtili v Nemecku krížením viacerých druhov ovčiarskych psov. Pre jeho podobnosť s vlkom mu prischlo pomenovanie „vlčiak“. Má svalnaté a mierne predĺžené telo, ktoré s výnimkou bledých labiek pokrýva čierna alebo čiernohnedá srsť. Sprvoti sa nemecké ovčiaky chovali len v ich domovskej krajine. Tamojší armádni velitelia si uvedomovali, aké sú tieto psy šikovné. Mali s nimi veľké plány a nechceli sa o ne s nikým deliť. Nemecké ministerstvo dokonca zakázalo vyvážať vlčiaky za hranice. Týmto krokom si však veľmi nepomohli, akurát podporili nelegálny obchod s vlčiakmi. V prvej svetovej vojne mali nemecké ovčiaky nezastupiteľnú úlohu priamo na bojisku. Vyhľadávali ranených vojakov a zastupovali aj úlohu kuriérov, keď naprieč frontom prenášali dôležité správy od jedného veliteľa k druhému. S koncom vojny padol aj zákaz na vývoz nemeckých ovčiakov, a tak sa tieto psy zakrátko stali najrozšírenejším plemenom. Známy je aj príbeh Rin Tin Tina, psa, ktorého na bojisku zachránil americký vojak. Psa vycvičil a urobil z neho hrdinu nemého filmu. Rin Tin Tin má aj vlastnú hviezdu na Hollywoodskom chodníku slávy. Ak by sme poctivo vyratúvali všetky dobré vlastnosti nemeckých ovčiakov, zrejme by nám to hodnú chvíľu trvalo. Tie najlepšie si však predsa len spomenieme. Vlčiaky sú veľmi rozumné, odvážne a verné zvieratá. Za každých okolností sú pripravené brániť svojho pána, aj keď ich k tomu nikto neviedol. Ide o prirodzený inštinkt. Spomedzi všetkých psov majú najcitlivejšie ňufáky, práve preto ich ľudia často využívajú ako stopárske psy. Schopnosti vlčiakov si pochvaľujú aj policajti či pyrotechnici, ktorým pri práci pomáhajú s hľadaním drog alebo výbušnín. Ak sa k nim cvičiteľ správa ohľaduplne a za dobre odvedenú prácu ich pochváli, vlčiaky sa do nových úloh vrhajú s radosťou. Vlčiak v službách polície pôsobí ako neúnavný pracant, ktorý sa pri plnení povinností nenechá ničím vyrušovať. V skutočnosti je predovšetkým veľmi hravý a rád bezstarostne šantí s deťmi. Neposedníci však musia rešpektovať potreby psíka a nerušiť ho zo spánku či pri kŕmení. Pri stretnutí s ľuďmi, ktorých nepozná, je vlčiak obozretný, občas dokáže byť dokonca až agresívny. Môže za to jeho podozrievavá povaha. V každom neznámom človeku totiž vidí votrelca. Ak ho majiteľ vychováva rozumne a s citom, vlčiak nemá problém s ostatnými domácimi zvieratami ani s inými psami. Na druhej strane si však vlčiak potrpí na dostatok pozornosti od svojho pána. Ak sa v domácnosti objaví nový člen, či už je to dieťa alebo ďalší psík, dokáže byť vlčiak veľmi žiarlivý. Neodborné šľachtenie a množenie plemena sa na vlčiakoch výrazne podpísalo. V starobe mnohé z nich trpia bolesťami bedrových kĺbov a nezriedka majú v pokročilom veku problémy aj s chôdzou, o behu ani nehovoriac. Inak sú to veľmi aktívne psy stvorené pre pohyb, ktorý by im mal chovateľ dopriať. Zatvorené v klietkach trpia, potrebujú priestranný výbeh , aby si mohli vybiť energiu.


Su Ťij vyzvala Mjanmarčanov na jednotu pri riešení problému Rohingov

Generálny tajomník OSN vysiela do Mjanmarska svojho námestníka.

RANGÚN. Mjanmarská politička Aun Schan Su Ťij v prejave vyzvala obyvateľov svojej krajiny, aby sa zjednotili a spoločnými silami riešili problémy vyplývajúce z násilností v Jakchainskom štáte. Dodala, že vzniká výbor, ktorý bude dohliadať na pomoc poskytovanú v Jakchainskom štáte zo zahraničných a miestnych zdrojov. Uviedla tiež, že mjanmarská vláda rokuje so susedným Bangladéšom o návrate "tých, ktorí sú teraz v Bangladéši", čím narážala na utečencov z etnika Rohingov hlásiacich sa k islamu. Agentúra AP poznamenala, že Su Ťij vo svojom príhovore ani raz nepoužila termín "Rohingovia", aj keď pomenovanie ďalších národností žijúcich v Mjanmarsku spomenula. Aun Schan Su Ťij neuviedla bližšie podrobnosti o rokovaniach s Dhákou, ale podľa nemenovaných vládnych zdrojov od Rohingov budú požadovať doklad o trvalom pobyte v Mjanmarsku, aký však málokto z nich má. V prejave uviedla, že niektorí z navrátilcov do Mjanmarska budú musieť byť presťahovaní. Podrobnosti neuviedla. Vo svojom príhovore, ktorý odvysielala mjanmarská televízia, Aun Schan Su Ťij vyhlásila, že jej vláda pozvala agentúry OSN, finančné inštitúcie ako Svetová banka a podobné, aby pomohli pri vládou sľubovanom rozvoji Jakchainského štátu, ktorý je považovaný za jeden z najviac zaostalých regiónov Mjanmarska. Agentúra AP dodala, že generálny tajomník OSN António Guterres vysiela do Mjanmarska svojho námestníka pre politické záležitosti Jeffreya Feltmana, aby sa stretol s predstaviteľmi mjanmarskej vlády a ďalších tamojších úradov a tlmočil im znepokojenie a výzvy na upokojenie situácie v Jakchainskom zo strany vedenia OSN. Bezpečnostná rada OSN pozvala na svoje piatkové zasadnutie bývalého šéfa OSN Kofiho Annana, ktorý viedol komisiu OSN zaoberajúcu sa situáciou v Jakchainskom štáte a ktorý by mal diplomatov informovať o svojich zisteniach a odporúčaniach. Annanov tím sa sústredil na hľadanie riešení, ktoré by v dlhodobom horizonte mali viesť k zlepšeniu životných podmienok v Jakchainskom štáte a eliminovať niektoré príčiny súčasnej krízy. K hromadnému úteku moslimských Rohingov došlo po násilnostiach, ktoré vypukli v Jakchainskom štáte 25. augusta. Militanti patriaci k etnicko-náboženskej menšine Rohingov vtedy zaútočili na zhruba 30 policajných staníc. Mjanmarská armáda následne pristúpila k protiútoku na povstalcov. Vzájomné strety si vyžiadali stovky obetí na životoch, prevažne z radov vzbúrencov. Ako armáda, tak aj povstalci sa vzájomne obviňujú z používania brutality. Jakchainský štát je najchudobnejšou oblasťou Mjanmarska a žije tam vyše milióna Rohingov. Táto indoárijská národnostná menšina moslimského vierovyznania čelí v prevažne budhistickom a z jazykového hľadiska väčšinovo sinotibetskom Mjanmarsku tvrdým perzekúciám.


Slovan čaká premiéra v mládežníckej Lige majstrov, pomôže mu aj útočník Strelec

BRATISLAVA. Slovenský futbalový majster ŠK Slovan Bratislava bude mať v európskej súťaži zastúpenie aj v mládežníckej kategórii. Jeho starší žiaci si titulom v domácej lige vybojovali premiérovú účasť v mládežníckej Lige majstrov. V nej nastúpia hráči z ročníka 2001 a mladší, pričom ich môžu doplniť traja futbalisti narodení v roku 2000. Súčasťou tímu bude aj útočník seniorského tímu Dávid Strelec, informoval Slovan na svojom facebooku. Prvým súperom slovanistov bude bulharský Ludogorec Razgrad. Hrať sa bude na klasický dvojzápas doma-vonku, pričom podobne ako v iných európskych súťažiach, aj v tomto prípade platí pohárová matematika. Úvodný duel odohrajú slovanisti doma v stredu 2. októbra od 18:00 na Tehelnom poli, odveta je na programe 23. októbra v Bulharsku. Všetci držitelia permanentiek majú vstup na domáci zápas zahrnutý v cene svojej permanentnej vstupenky. Voľný vstup je pre deti a mládež do 18 rokov. Pre ostatných fanúšikov platí jednotná cena tri eurá.


Štrasburg dosiahol prvé tohtosezónne víťazstvo v Ligue 1

PARÍŽ. Futbalisti Racingu Štrasburg vybojovali prvé víťazstvo v novej sezóne najvyššej francúzskej súťaže. V piatkovom stretnutí 6. kola Ligue 1 zdolali doma FC Nantes 2:1. 6. kolo Ligue 1: Góly: 66. Liénard, 89. Ajorque (z 11 m) - 28. K. Coulibaly


Japonská vláda zaplatí kompenzácie rodinám bývalých pacientov s leprou

Viac než 12-tisíc pacientov držali v izolovaných sanatóriách.

TOKIO. Japonský premiér Šinzó Abe v utorok oznámil, že vláda sa bude riadiť verdiktom súdu, ktorý nariadil odškodniť príbuzných bývalých pacientov postihnutých leprou pre segregačnú politiku, ktorá poškodila rodinné vzťahy a vyvolala dlhodobé spoločenské predsudky. Abe uviedol, že vláda sa neodvolá voči júnovému rozsudku okresného súdu v meste Kumamoto, ktorý priznal kompenzácie vo výške 370 miliónov jenov (3 milióny eur) stovkám žalujúcich. Tí Abeho rozhodnutie privítali.Celkovo 561 žalujúcich požadovalo po 5,5 milióna jenov (45 600 eur) každý za finančné a psychické utrpenie z dôvodu šikany a diskriminácie vo vzdelávaní, práci a manželstvách. Podľa verdiktu súdu vláda nezastavila segregáciu až do roku 1996, teda desaťročia po tom, čo sa lepra stala liečiteľná.Viac než 12-tisíc pacientov držali v 14 izolovaných sanatóriách naprieč krajinou a mnohých nútene sterilizovali. Okolo 1 500 bývalých pacientov sa v zariadeniach nachádza dodnes a ich vzťahy s rodinami a spoločnosťou sú vážne poškodené.


Weinstein viac nepatrí do Združenia amerických producentov, doživotne ho vylúčili

NEW YORK. Združenie amerických producentov (PGA) doživotne vylúčilo zo svojich radov hollywoodskeho magnáta Harveyho Weinsteina, ktorého niekoľko desiatok žien obvinilo z rôznych druhov sexuálne motivovaných útokov. Informovala o tom v pondelok agentúra AP. PGA vyhlásilo, že Weinstein sa vzdal svojho členstva a združenie mu ho doživotne odobralo. Toto rozhodnutie je podľa PGA bezprecedentné. Správna rada PGA sa jednomyseľne rozhodla začať konanie o ukončení Weinsteinovho členstva už na začiatku októbra. Harvey Weinstein čelí škandálu, ktorý prepukol po tom, ako o ňom denníky The New York Times a The New Yorker - s odvolaním sa na svedectvá obetí - napísali, že počas uplynulých 30 rokov sexuálne obťažoval najmenej osem žien vrátane zamestnankýň svojej spoločnosti a známych herečiek. Postupne sa prihlásili so svojimi svedectvami o nevhodnom správaní Harveyho Weinsteina aj ďalšie ženy. V dôsledku medializovaných podozrení Weinsteina zo svojich radov vylúčila Americká Akadémia filmového umenia a vied, ktorá každoročne rozhoduje o udelení Oscarov. Prepustili ho aj z produkčnej spoločnosti The Weinstein Co., ktorej bol spoluzakladateľom. Prišiel i o členstvo v britskej filmovej a televíznej akadémii BAFTA. Opustila ho aj jeho manželka, Georgina Chapmanová, módna návrhárka značky Marchesa.


Sólymos ukázal, ako chce postaviť tunel popod Dunaj

Prestavba priepustov na tunel má stáť 20 miliónov eur.

VOJKA NAD DUNAJOM. Priepusty popod vodné dielo by mohli verejnosti slúžiť minimálne 60 rokov a ich prerobenie pre potreby vodičov automobilov, cyklistov či chodcov by stálo približne 20 miliónov eur. Na pondelkovom brífingu pri jednom z priepustov pri obci Vojka nad Dunajom v okrese Dunajská Streda to uviedol minister životného prostredia László Sólymos (Most-Híd). Rezort životného prostredia už v máji tohto roka informoval, že obce na oboch brehoch pri Vodnom diele Gabčíkovo by sa mohli dočkať novej cesty. Štúdia uskutočniteľnosti ukázala, že dva z priepustov popod vodu by mohli prebudovať na cestu pre osobné automobily, cyklistov či chodcov. "Môžeme povedať, že stále sme bližšie k tomu riešeniu, aby naozaj tie kanály boli spustené. Za tých šesť mesiacov odborníci urobili rôzne skúšky, ktoré boli potrebné k tomu, aby sme vedeli pokračovať v projekte, a tie skúšky vyšli pozitívne," informoval Sólymos. Podľa jeho slov išlo konkrétne napríklad o tlakové skúšky. "Zistili sme, že tie priepusty sú na tom kvalitne veľmi dobre, to znamená, že keď sa o to budeme starať, tak môžeme tieto priepusty používať minimálne 60 rokov. Keď sa o to budeme vzorne starať, tak aj dlhšie," doplnil. Podľa neho teraz projekt vstupuje do druhej fázy, v rámci ktorej sa už budú pripravovať konkrétne projekty technického riešenia a taktiež sa spúšťa aj environmentálna štúdia. "Keď pôjde všetko dobre, tak na začiatku roku 2019 by sme mohli mať všetky povolenia pokope, to znamená, že by sme mohli začať tú stavbu realizovať. Predbežne odhadované náklady máme vyčíslené do 20 miliónov eur," dodal šéf envirorezortu. Generálny riaditeľ štátneho podniku Vodohospodárska výstavba Daniel Kvocera doplnil, že jeden zo súčasných priepustov bude v budúcnosti slúžiť pre automobily a druhý pre chodcov. Priepusty slúžia na odvádzanie priesakových vôd do ramennej sústavy Dunaja. Dva z nich plánujú zrekonštruovať a sprístupniť pre verejnosť. Kompu, ktorá v súčasnosti spája oba brehy, nie je totiž možné pre počasie využívať celoročne. Po úspešnom dokončení prác by spojenie oboch brehov zabezpečovali zrekonštruované priepusty či tunely a kompa by fungovala len na špeciálne účely. Samotný tunel je dlhý približne 500 metrov. Premávka v tuneli bude obojsmerná, riadil by ju pravdepodobne semafor.


Ukradol kabelku s takmer 4-tisíc eurami

BRATISLAVA. V obchode na Slovnaftskej ulici v Bratislave koncom minulého týždňa zatiaľ neznámy páchateľ ukradol z nákupného košíka dámsku kabelku, v ktorej bolo takmer 4-tisíc eur. V kabelke sa nachádzali okrem hotovosti aj osobné predmety a doklady. Informovala o tom bratislavská krajská polícia na svojej facebookovej stránke. Polícia zverejnila na sociálnej sieti aj zábery osôb a žiada verejnosť o pomoc pri ich identifikovaní. Ľudia môžu informácie oznámiť na bezplatnom čísle 158, osobne na ktoromkoľvek policajnom oddelení alebo napísať súkromnú správu na facebookovom profile polície.


Ponúkam odbornosť a zdravý záujem (prejav prezidentky Čaputovej)

Minúta po minúte

Prejav prezidentky

Komentár šéfredaktorky

Komentár Tkačenka

Reakcie na prejav

Fotogaléria

Kiska opustil palác

Rozhovor s poradcom

Video

Prečítajte si celý inauguračný prejav prezidentky Zuzany Čaputovej.

Vážený pán prezident Kiska, vážený pán prezident Gašparovič, vážený pán prezident Schuster, vážený pán predseda Národnej rady, vážený pán predseda vlády, vážený pán predseda Ústavného súdu, vážené poslankyne a poslanci národnej rady, vážení členovia vlády Slovenskej republiky, excelencie, vzácni hostia, drahí spoluobčania. Keď som sa uchádzala o funkciu prezidentky republiky, často som spomínala, že chcem byť prezidentkou všetkých občanov a občianok. Pred niekoľkými minútami som zložila sľub do rúk predsedu Ústavného súdu a dalo by sa z toho formálne odvodiť, že prezidentkou všetkých občanov už som. Ale bola by to pravda iba formálna, pravda, ktorú nepovažujem za dostatočnú. V tejto slávnostnej chvíli chcem povedať, že sa budem usilovať byť prezidentkou všetkých občanov v inom, oveľa obsažnejšom zmysle. Ponúkam odbornosť, ponúkam cit a zdravý aktivistický záujem. Ponúkam teda rozum, srdce a ruky. Zložením ústavného sľubu preberám všetky záväzky a povinnosti verejnej služby. Neprišla som vládnuť, prišla som slúžiť občanom, obyvateľom, Slovensku. V súlade s ústavným sľubom, ktorý som pred chvíľou zložila – budem slúžiť blahu slovenského národa, národnostných menšín a etnických skupín žijúcich v Slovenskej republike. Službu, ku ktorej som sa zaviazala, vnímam ako zodpovednosť. Zodpovednosť za riadny a ústavne súladný výkon právomocí, ale zároveň aj ako zodpovednosť za čosi krehkejšie, o čo sa všetci vo verejných funkciách musíme usilovať. A tým je dôvera. Dôvera občanov v nás, ľudí, ktorých si zvolili, dôvera v inštitúcie, v platnosť pravidiel pre všetkých rovnako, dôvera v Slovensko, dôvera v domov. Chcem svojím prístupom prispieť ku konštruktívnej spolupráci, ponúknuť pokojný a vecný tón, nevyhnutnú trpezlivosť a vernosť hodnotám, pre ktoré som do politiky vstupovala. Sľubujem, že sa budem tak, ako doposiaľ, snažiť povzniesť nad osobné útoky a nezabudnúť pri nich, že tu nie som kvôli nim, ale kvôli službe ľuďom. Svoj mandát budem vykonávať slobodne. Bez podliehania príkazom od kohokoľvek. Jediné príkazy, ktoré ako hlava štátu chcem a budem rešpektovať, mi vyplývajú z ústavy, diktuje mi ich sľub vernosti republike. Dôveru, ktorú som od vás dostala, chápem tak, že dôverujete aj môjmu úsudku, že budem konať podľa svojho najlepšieho svedomia a presvedčenia. Slovenská republika a jej občania si zaslúžia, aby každý, kto je vo verejnej službe, pracoval pre občanov, a neslúžil žiadnemu bočnému záujmu, nech už prichádza z ktorejkoľvek strany. Inak sa nám nepodarí dosiahnuť, aby sa Slovensko z toho, akým je, stalo krajinou, akou môže byť. Akou chceme, aby bolo. Lebo som presvedčená, že drvivá väčšina občanov si želá, aby naša republika bola tým najlepším možným Slovenskom. Vážení prítomní, drahí spoluobčania, spoluobčianky. Keď hovorím o nás, o Slovensku, musím skonštatovať, že sme oveľa vitálnejší, oveľa životaschopnejší, ako si často o sebe myslíme. Netreba chodiť do ďalekej minulosti, stačí si spomenúť, čo sme zvládli, čo sme prekonali len za uplynulých tridsať rokov. Hoci nie všetci súhlasili so spôsobom rozdelenia Česko-Slovenska, k zodpovednosti za vývoj nášho mladého štátu sa prihlásila celá naša spoločnosť. Po rozdelení federálneho štátu čisté devízové rezervy Národnej banky Slovenska poklesli na jednu tretinu. Ale neskončili sme v bankrote, zvládli sme to. Pred dvadsiatimi rokmi musela slovenská vláda prijať drastický balíček ekonomických opatrení, aby sa naše hospodárstvo vrátilo do rovnováhy a k udržateľnému rozvoju. Nezamestnanosť sa vtedy dostala nad devätnásť percent, ale sociálne nepokoje neprepukli – ekonomika sa pozviechala, zvládli sme to. Naši susedia – Česká republika, Maďarsko a Poľsko – mali pred nami niekoľkoročný náskok na ceste do Európskej únie, ale členmi únie a súčasťou schengenského priestoru sme sa stali spolu s nimi. A ako jediní patríme do eurozóny. Zvládli sme to. Ešte pred pár rokmi sme ako verejnosť iba prizerali, ako jedno veľké verejné obstarávanie za druhým vyhrávajú rôzne schránkové firmy neznámych vlastníkov. Dnes máme zákon, ktorý je v odkrývaní vlastníckych štruktúr firiem obchodujúcich so štátom inšpiráciou aj pre iné krajiny. Zvládli sme to! Naši vedci sú súčasťou viacerých svetových vedeckých tímov, vyvíjame produkty a technológie úspešné aj v medzinárodnom merítku. Naša občianska spoločnosť je aktívna a vyspelá. Vieme si pomôcť navzájom a vieme pomáhať aj vo svete. A to aj napriek tomu, že naše univerzity stále nie sú v rebríčkoch najlepších, start-upom chýba systematická podpora, a občianska spoločnosť aj novinári sú niekedy považovaní za nepriateľov štátu a štátnosti. Za obzvlášť hodnú ocenenia považujem skutočnosť, ktorá sa vinie celými modernými dejinami Slovenska. K revolučnej zmene režimu v roku 1989, k rozdeleniu federálneho štátu i k ďalším podstatným zmenám v spoločnosti došlo vždy pokojnou cestou. Bez násilia a nepokojov. Aj v krajinách s dlhšou demokratickou tradíciou sa stáva, že ľudia vychádzajú do ulíc s hnevom a svoj nesúhlas prejavujú ničením. U nás k ničomu podobnému nedošlo. Aj minulý rok sa všetky veľké verejné protesty zaobišli bez násilia a boli volaním za prinavrátenie slušnosti do verejného života. Nielen na to, čo som spomenula, ale aj na mnohé iné veci môžeme byť právom hrdí – čo ale neznamená, že môžeme byť hrdí na všetko. Ak máme úspešne zvládnuť cestu od Slovenska, akým je, k Slovensku, akým by mohlo byť, musíme si otvorene povedať, čo nám v tom pomáha a čo nám bráni. Vážení hostia, milí spoluobčania, už pätnásť rokov je naša republika súčasťou európskeho a transatlantického spoločenstva. Spoločenstva slobodných a demokratických krajín. Je to šťastím a výsadou, o ktorej mohli generácie pred nami iba snívať. V našich dejinách sme boli viackrát obeťami veľmocenskej politiky, boli sme včlenení do impérií, kde sa rozhodovalo o nás bez nás. Členstvo v Európskej únii a Severoatlantickej aliancii je našou ponovembrovou slobodnou voľbou. Neveľkému štátu v strede Európy sa nemohlo stať nič lepšie, než to, že patrí do spoločenstva, ktoré spája ekonomickú prosperitu so sociálnou solidaritou, a od každého členského štátu očakáva, že bude dodržiavať princípy medzinárodného práva. Skutočnosť, že sme súčasťou únie, nie je len vecou našej prosperity, ale aj dôležitým príspevkom k našej národnej suverenite. Ako je Európska únia naším životným a hodnotovým priestorom, Severoatlantická aliancia je naším obranným a bezpečnostným pilierom. Musíme ako krajina urobiť všetko, čo je v našich silách, aby sa tento priestor a jeho oporné piliere uchovali a posilňovali. Je to dôležité aj preto, lebo najdôležitejšie globálne problémy, ktoré sa nás týkajú, nemôžeme vyriešiť iba vlastnými silami a samostatne. Zvládneme ich len v rámci najširšej medzinárodnej spolupráce. Európska únia k tomu môže významne prispieť, lebo jej podstatou je spolupráca medzi štátmi a zlaďovanie národných záujmov v prospech spoločného dobra. Európa, aj s našou účasťou, by sa mala stať dlhodobým lídrom pri odvrátení viacerých globálnych hrozieb. Aj hrozby, akou je klimatická kríza. Podľa odhadov Svetovej banky by do roku 2050 mohli klimatické zmeny pri nezmenom trende vyhnať z domovov až 143 miliónov ľudí. Proces globálnej zmeny klímy musíme spomaliť a zvrátiť, lebo v opačnom prípade to môže mať zásadné následky aj pre Slovensko. Vieme, že riešenie globálnej ekologickej hrozby nezávisí iba od nás. Je ale iba v našej moci zásadná zmena prístupu k prírode na Slovensku. Práve v tomto máme príležitosť byť všetci skutočnými vlastencami, bez ohľadu na to, aké je naše názorové, politické či stranícke presvedčenie. Vážení prítomní, drahí spoluobčania a spoluobčianky, ak mám hovoriť o tom, čo nám bráni, aby sme Slovensko premenili na najlepšiu možnú krajinu pre jej obyvateľov, spomeniem to, čo považujem za najdôležitejšie. Hoci od novembra 1989 uplynulo už takmer tridsať rokov a v republike sa veľa zmenilo k lepšiemu, dôstojnosť občanov ešte stále nie je prvým, ani hlavným prikázaním verejného života. Dôstojný život obyvateľov má veľa rozmerov a každý z nich má svoj vlastný príbeh. Tu sú aspoň niektoré z nich. Ústava Slovenskej republiky hovorí, že „ľudia sú slobodní a rovní v dôstojnosti i v právach“. V praxi by to malo znamenať, že nik nie je taký bezvýznamný a občiansky zanedbateľný, aby mohol byť na svojich právach či slobodách ukrátený. Ale malo by to tiež znamenať, že nik nie je ani taký dôležitý a vplyvný, aby stál nad zákonom. Príliš veľa ľudí na Slovensku nadobudlo oprávnené presvedčenie, že toto u nás celkom neplatí. Pocit spoločenskej nespravodlivosti zosilnel a nadobudol dve podoby – podobu volania po zmene a po slušnosti, ale aj podobu hnevu na „systém“. Tento hnev je v mnohom oprávnený, ale keby sme mu ako spoločnosť podľahli, vôbec by sme si tým nepomohli. Hnev ako liek, ktorý sa tu v poslednom čase núka, je v mnohom horší, než choroba, ktorú má odstrániť. Energiu nespokojnosti potrebujeme upriamiť tak, aby Slovensko bolo vždy právnym štátom – nielen podľa ústavy, ale aj v realite. Inštitúcie a ľudia v nich, ktorí si nedokážu poradiť s korupciou alebo nedotknuteľnosťou vybraných osôb, sa musia stať minulosťou. Lebo urážajú základný ľudský cit pre spravodlivosť. Dokázali sme sa už veľmi ďaleko posunúť v transparentnosti, ale zaostali sme, a stále zaostávame v uplatňovaní zodpovednosti. Transparentnosť je len nástroj, dôveru a spravodlivosť treba posilňovať cez skutočnú, a nie zdanlivú zodpovednosť nositeľov moci. Naše inštitúcie na ochranu práva, bohužiaľ, stále nemajú patričnú autoritu, nepožívajú dostatočnú dôveru verejnosti a ani nie sú vždy odolné voči politickým tlakom. Dôstojný život človeka má nielen svoju právnu, ale aj materiálnu stránku. Niekedy sa až priveľmi tešíme tomu, čo hovoria o zvyšovaní príjmov občanov štatistiky. Tie nespochybňujem, no prinášajú pravdu spriemerovanú, aj z pohľadu ľudí, aj našich regiónov. Je potešiteľné, že priemerná mzda v národnom hospodárstve dynamicky rastie, ale oveľa radostnejšie bude, keď rovnako dynamicky narastie aj počet obyvateľov, ktorí budú môcť zo svojej mzdy viesť dôstojný a plnohodnotný život. A keď sa rovnako rýchlo zníži početnosť skupiny, ktorá sa sama nemôže vymaniť z pásma chudoby. A nevnímajme to, prosím, len ako sociálnu otázku. Pokiaľ tvrdo a obetavo pracujúci človek – učiteľ, farmár, robotníčka vo fabrike, sestrička či lekár – je sotva schopný zabezpečiť základné potreby pre svoju rodinu a číta o majetkových pomeroch ľudí, ktoré nemôžu byť výsledkom ich legálnych príjmov, prestáva veriť v spravodlivosť. Jej absencia v spoločnosti je pritom vždy zdrojom spoločenského napätia, ktoré oslabuje demokratický systém. Dôstojnosť občana si vyžaduje, aby každý – bez ohľadu na výšku svojich príjmov, na svoj národnostný či etnický pôvod, na príslušnosť ku ktorejkoľvek menšine – mal prístup k potrebnej a kvalitnej zdravotnej starostlivosti. Vo vzťahu k výzvam, ktorým čelíme a ktoré som tu naznačila, využijem naplno moje právomoci, aby sa situácia zlepšila. Budem sa aktívne zaujímať o nové právne normy, aby prispeli k dôstojnosti života ľudí, ochrane životného prostredia a vyváženiu nezávislosti verejnej moci jej zodpovednosťou. Budem aktívne spolupracovať pri zámeroch nových systémových zmien v oblasti justície. V menovacích právomociach budete mať vo mne garanta menovania iba tých profesionálne a osobnostne najlepších. Chcem byť hlasom tých, ktorých nie je počuť. Nie preto, aby som kričala s nimi, ale preto, aby som pomohla riešiť ich problémy. Vážení hostia, milí spoluobčania a spoluobčianky, Slovensko je rozmanitou krajinou. Geograficky, národnostne, kultúrne aj spoločensky. Na pomerne malej rozlohe sa stretáva toľko rôzností, aké nenájdeme ani v omnoho väčších krajinách. Počnúc prírodou, pokračujúc tradíciami, a končiac životnými štýlmi. Nemyslím pritom len odlišný spôsob života v meste a na vidieku, myslím aj životné štýly ovplyvnené rôznymi životnými skúsenosťami. Našich rodičov, ktorí si pamätajú ešte vojny a následné represie komunistického režimu. Nás, ktorí sme zažili eufóriu z konca totality, aj neľahké obdobie rodiacej sa demokracie. Našich detí, ktoré sa už narodili v slobodnej krajine, a pre ktoré je sloboda cestovať taká prirodzená, aký bol vzťah k zemi a pôde u našich rodičov. Keď sa v tejto rôznosti dokážeme rešpektovať v rodine a dokážeme si navzájom priať, dokážme to aj v spoločnosti. Rešpektujme múdrosť a životné skúsenosti našich seniorov, ale aj slobodu a chuť spoznávať u našich mladých ľudí. A tiež kultúru a tvorbu, ktorá k tejto slobode patrí, a ktorá je originálnym prejavom každej jednej generácie. Nepodceňujme jej význam. Tak, ako potrebujú seniori náš záujem, našu pozornosť a naše pochopenie, mladí ľudia potrebujú dostať kvalitné vzdelanie na kvalitných školách a potrebujú dostať príležitosti pre kreativitu, cestovanie a uplatnenie. Je našou povinnosťou dať im ju. Potrebujeme však prekonať priepasti, ktoré sme v spoločnosti za uplynulé roky vyhĺbili, a to medzi jednotlivými skupinami a názormi, ktoré reprezentujú. Medzi konzervatívnym a liberálnym, mestom a vidiekom, starým a novým, väčšinovým a menšinovým, ku ktorých existencii aj my, politici, nemalou mierou prispievame. Postoj k inakosti, inej tradícii, inej skúsenosti a inému názoru vieme vyjadriť aj bez toho, aby sme siahli na slobodu a dôstojnosť iných. Stačí pri tom nezabudnúť na to, že spoločne sme súčasťou celku, súčasťou ľudskej rodiny. Stačí nezabudnúť na lásku k blížnemu, ktorá je základom rešpektu k rôznosti. Vážení hostia, milí spoluobčania a spoluobčianky, slovenská história je históriou plnou zápasov. Zápasu o vlastný jazyk, štátnosť, zápasu o uchovanie viery, o občianske slobody, o uznanie, o viditeľnosť. Každý z týchto zápasov prispel k lepšiemu Slovensku a bol sprevádzaný pozitívnym vlastenectvom a prebúdzaním spoločnosti. Dnes sme svedkami ďalšieho prebúdzania sa spoločnosti – politickej, občianskej, a aj tej nenápadnej a málo viditeľnej mlčiacej väčšiny. Teším sa z každej spontánnej aktivity v prospech svojho susedstva, v prospech mesta, v prospech spoločenstva. Teším sa z návratu každého občana a občianky domov na Slovensko, aj z každej iniciatívy, ktorá o to usiluje. Lebo toto prebúdzanie je hlavne o viere v krajinu, v potenciál ľudí, a v to, čo môžeme spolu dokázať. Nie je len o zomknutí sa k prekonaniu ťažkých časov. K takémuto pozitívnemu vlastenectvu sa hrdo hlásim. Som presvedčená, že máme na to robiť Slovensko každý deň o kúsok lepším. Dá sa to! Cesta k najlepšiemu možnému Slovensku však nevedie cez žiadne príjemné skratky. To je vždy potrebné si úprimne povedať, aj v takejto chvíli. Ak sa k nemu chceme dostať, musíme celú trasu absolvovať poctivo, krok za krokom, ako občania, obyvatelia a spoločenstvo. Veľmi si želám, aby to bola naša spoločná cesta. Aby som bola prezidentkou ľudí, ktorí už po nej kráčajú, ale aj tých, ktorí sa k nej pridajú. Aby som mohla byť prezidentkou všetkých občanov a občianok Slovenskej republiky. Ďakujem. Köszönöm. Ďakuju šumňi. Děkuji. Paľikerav.


Bratislavská a košická záchranka chcú obmeniť zastarané vozidlá

Rezort predpokladá, že formou prenájmu a následným odkúpením ušetrí do päť miliónov eur.

BRATISLAVA. Záchranná zdravotná služba Bratislava a Záchranná služba Košice pripravujú kompletnú obmenu zastaraného vozidlového parku. Formou dlhodobého prenájmu s následným odkúpením do vlastníctva plánujú obstarať 152 nových sanitných vozidiel. Informovala o tom hovorkyňa ministerstva zdravotníctva Zuzana Eliášová. Cieľom je podľa jej slov optimalizácia nákladov spojená tak so samotným obstaraním sanitných vozidiel, vrátane zástavby a prístrojového vybavenia, ako aj s prevádzkou a servisom týchto vozidiel. Výsledkom obstarávania bude uzavretie nájomnej zmluvy medzi úspešným uchádzačom a obidvomi príspevkovými organizáciami na 60 mesiacov. Všetky sanitky by mali byť dodané v priebehu budúceho roka. Ministerstvo predpokladá, že takto usporí do päť miliónov eur. Výhodou prenájmu s následným prevodom do vlastníctva je podľa ministra zdravotníctva Tomáša Druckera skutočnosť, že v cene nájmu budú zahrnuté všetky náklady vrátane servisných či sezónne prezúvanie pneumatík, v prípade odstávky nezapríčinenej záchrannými službami bude prenajímateľ povinný poskytnúť náhradné vozidlo. "Zarátaním všetkých nákladov sa vytvára najspravodlivejší proces súťaže a navyše sa ukazuje aj významná predpokladaná finančná úspora oproti súčasným nákladom. Možnosť postupného financovania vozidiel prostredníctvom mesačných splátok umožňuje rozložiť si výdavky rovnomerne a financovať vozidlá postupne. Prenájom je moderný spôsob riešenia správy autoparku, čoraz viac používaný aj na Slovensku," dodal Drucker. Predpokladaná hodnota bola v rámci trhových konzultácií stanovená na 35 326-tisíc eur s DPH, t. j. 3873 eur mesačne na jedno vozidlo ambulancie ZZS vrátane kompletnej záchranárskej prístrojovej a transportnej techniky a vybavenia. To je o takmer 11 percent menej v porovnaní s nákladmi na súčasné vozidlá. Prevádzka súčasne používaných sanitných vozidiel za posledných päť rokov (2012-2016) vrátane ich nákupu predstavovala 4329 eur mesačne na jedno vozidlo ambulancie ZZS. Ministerstvo zdravotníctva predpokladá, že obstaraním prostredníctvom elektronickej aukcie dosiahne úsporu minimálne ďalších cca desať percent. "To znamená, že finálny náklad bude predstavovať v priemere 3486 eur mesačne/na jedno vozidlo ambulancie ZZS. To predstavuje celkovú úsporu v porovnaní so súčasnými vozidlami na úrovni takmer 20 percent," doplnila Eliášová. Vozidlá, ktoré obe záchranky momentálne využívajú, boli obstarané v troch vlnách, v rokoch 2008, 2009 a 2010. V priemere najazdia asi 50-tisíc kilometrov ročne, čo predstavuje na jedno vozidlo za dobu ich užívania v priemere viac ako 330-tisíc kilometrov.


Združenie sudcov odsúdilo zverejňovanie správ o zaistených mobiloch ľudí z justície

Výzvy politikov na paušálnu očistu justície považujú sudcovia za protiústavné.

BRATISLAVA. Združenie sudcov Slovenska považuje výzvy na zabránenie sudcom vo výkone funkcie za neprimeraný zásah do nezávislosti súdnictva. ZSS taktiež odsudzujú informovanie o zaistení mobilných telefónov niektorých bratislavských sudcov, prokurátora a bývalej štátnej tajomníčky ministerstva spravodlivosti Moniky Jankovskej (za Smer). TASR o tom informoval prezident Združenia sudcov Slovenska Juraj Sopoliga. ZSS odsudzuje verejné výzvy politikov na paušálnu očistu justície a taktiež výzvy, aby boli konkrétni sudcovia postavení mimo funkciu. Podľa združenia je požiadavka na to, aby bolo Monike Jankovskej zabránené vykonávať funkciu sudkyne, "vzorovým protiústavným konaním". Na odchod Moniky Jankovskej z funkcie sudkyne vyzývali opakovane opoziční poslanci. Minister spravodlivosti Gábor Gál (Most-Híd) reagoval, že má zákonom zviazané ruky, kým nie je sudcom vznesené obvinenie. Podľa ZSS je v rozpore so základnými princípmi nezávislosti súdnictva ak "príslušné orgány informujú, resp. umožnia únik informácií o úkonoch trestného konania realizovaných vo vzťahu ku konkrétnym sudcom v čase, keď ešte zjavne nedisponujú takými poznatkami, ktoré by dostatočne odôvodňovali vznesenie obvinenia voči nim". Podľa nich by mali byť takéto úkony v počiatočnom štádiu dôverné, jedine, že by dotknutý sudca požiadal o opak. O zaistení mobilných telefónov informovala polícia na sociálnej sieti. Sudcovia taktiež avizovali, že sa plne stotožňujú so stanoviskom predsedníčky Súdnej rady Lenky Praženkovej, ktorá žiadala od Úradu špeciálnej prokuratúry informácie týkajúce sa sudcov, u ktorých mala polícia vykonávať zaisťovacie úkony. Polícia vykonala v auguste zaisťovacie úkony v trestnej veci týkajúcej sa korupčnej trestnej činnosti a zneužívania právomoci verejného činiteľa. Národná kriminálna agentúra zasahovala v súvislosti so zaistenými správami, ktoré nešpecifikovala. Mobilný telefón odovzdala polícii už bývalá štátna tajomníčka rezortu spravodlivosti Monika Jankovská (Smer), zaisťovacie úkony sa mali týkať aj sudcov okresných a krajských súdov a jedného prokurátora.


Obyčajní navrhnú, aby sa Danko musel vzdať členstva v strane

Strana chce na budúcu schôdzu parlamentu predložiť novelu ústavy.

BRATISLAVA. Predseda Národnej rady (NR) SR by mal byť nadstranícky. Mal by sa preto vzdať členstva vo svojej politickej strane, nemal by vystupovať v jej mene a nemal by pôsobiť v jej prospech. To sú zmeny navrhované hnutím OĽaNO-NOVA v novele ústavy, ktorú chce hnutie predložiť na budúcu schôdzu parlamentu. "Myslíme si, že toto opatrenie zvýši dôveryhodnosť národnej rady v očiach občanov a zlepší politickú kultúru v parlamente. Predseda parlamentu by mal viesť parlament nestranne a nezneužívať funkciu na stranícke záujmy. Len nestranný predseda môže národnú radu dôstojne reprezentovať," vysvetlila na stredajšej tlačovej konferencii v parlamente Veronika Remišová s tým, že obmedzenia platia vo Veľkej Británii aj po skončení výkonu funkcie predsedu parlamentu. Hnutie sa pri svojom návrhu inšpirovalo Veľkou Britániou, neformálne podľa nich platí toto pravidlo aj v iných krajinách. Na Veľkú Britániu a ďalšie krajiny sa predseda NR SR a SNS Andrej Danko odvoláva pri svojich zmenách v rokovacom poriadku. Rokovák má zaviesť časové limity pre poslancov, zakázať transparenty, tričká, má tiež umožniť dávať tisícové pokuty pre neposlušných poslancov. Podľa OĽaNO-NOVA je zmena rokovacieho poriadku namierená proti opozícii. Danko je podľa šéfa klubu OĽaNO-NOVA Richarda Vašečku zaujatý voči opozičným poslancom, Remišová tiež hovorí o dvojakom metri na koaličných a opozičných zákonodarcov. Koalícia tieto obvinenia odmieta, hovorí o snahe zlepšiť politickú kultúru v parlamente. Poslanci strany tiež avizujú, že Danko bude zrejme čeliť odvolávaniu, ak Národná rada zmeny v rokováku prijme.  "Po prípadnom schválení tohto rokovacieho poriadku bude Andrej Danko oprávneným kandidátom na odvolávanie. Má toho na rováši veľmi veľa," povedal na tlačovej konferencii líder hnutia OĽaNO-NOVA Igor Matovič. "Keď sme volili predsedu parlamentu, nepoznali sme ho, ctili sme dohody, na ich základe sme mu dali hlas. Aj ja som mu dal svoj, ale teraz to ľutujem. Už mu hlas nedám," vyhlásil Vašečka.


Londýnske letisko Heathrow bude mať nový bezpečnostný skener

Technológia umožní pracovníkom letiska vidieť obsah batožiny v 3D.

BRATISLAVA. Londýnske letisko Heathrow zavedie nový bezpečnostný skener využívajúci počítačovú tomografiu, ktorý umožní jasne vidieť obsah batožiny cestujúcich. Na projekt vyčlenili 50 miliónov libier (v prepočte približne 56 miliónov eur). Technológia, podobná CT prístrojom v nemocniciach, umožní pracovníkom letiska vidieť obsah batožiny v 3D. "Táto špičková technológia podporí bezpečnosť na letisku a našim budúcim pasažierom umožní viac sa sústrediť na svoju cestu a stráviť menej času prípravou na bezpečnostnú kontrolu," povedal zástupca letiska Chris Garton.Túto technológiu už využívajú v Spojených štátoch napríklad na letisku Hartsfield-Jackson v Atlante alebo letisku O'Hare v Chicagu. V USA plánujú do roku 2020 inštalovať 300 takýchto skenerov.


Magistrát čelí žalobe kvôli rozhodnutiu o hazarde v meste

Krajská prokuratúra navrhla ešte v máji nariadenie o zákaze herní zrušiť.

BRATISLAVA. Krajská prokuratúra v Bratislave podala na hlavné mesto žalobu.  Dôvodom je, že bratislavskí mestskí poslanci koncom júna nevyhoveli protestu prokurátora voči všeobecne záväznému nariadeniu (VZN) o zákaze umiestnenia herní v hlavnom meste. Prokuratúra navrhovala toto VZN zrušiť, poslanci to však odmietli. Potvrdil to Michal Šúrek z Krajskej prokuratúry v Bratislave. Prokuratúra podala na mesto žalobu na vyslovenie nesúladu VZN o zákaze umiestnenia herní v Bratislave so zákonom. "Žaloba v predmetnej veci bola podaná Krajskou prokuratúrou Bratislava na Krajský súd v Bratislave 29. septembra," spresnil Šúrek. Hovorca Krajského súdu v Bratislave Pavol Adamčiak uviedol, že súd vo veci vykonal prvotné úkony, zaslal žalovanému výzvu na vyjadrenie sa k žalobe a výzvu na doručenie administratívneho spisu. Magistrát ešte v auguste uviedol, že ak krajská prokuratúra žalobu proti VZN podá, mesto bude tento krok vnímať ako nerešpektovanie rozhodnutia väčšiny poslancov mestského zastupiteľstva a tiež vôle viac ako 130.000 obyvateľov vyjadrenej v petícii za zákaz hazardu v Bratislave. Mestské zastupiteľstvo primátora ešte koncom júna požiadalo, aby informoval o tom, ak prokurátor žalobu podá. Poslanci zároveň chcú, aby sa v takom prípade hlavné mesto voči žalobe účinne i včas bránilo a riadne využilo každý opravný prostriedok voči akémukoľvek rozhodnutiu súdu vydanému v neprospech Bratislavy, vrátane predbežných opatrení. Krajská prokuratúra v Bratislave navrhla v máji VZN o zákaze herní v hlavnom meste zrušiť. Svoj návrh zdôvodnila tým, že o nariadení bratislavskí poslanci koncom marca hlasovali a rozhodli na základe petície občanov opakovane napriek tomu, že VZN nebolo schválené už na predchádzajúcom februárovom zasadnutí. Zákonná úprava petičného práva podľa prokuratúry nepredpokladá možnosť opakovaného vybavenia už raz vybavenej petície. Bratislavskí mestskí poslanci však tomuto protestu nevyhoveli. Magistrát tvrdí, že hlasovanie a prijatie tohto VZN bolo uskutočnené v súlade s právnymi predpismi. Argumentuje tým, že petícia a hlasovanie o návrhu VZN tvoria dve oddelené fázy v procese hlasovania o zákaze hazardu. Mesto zastáva názor, že rozhodovanie o schválení alebo neschválení VZN nemožno považovať za rozhodovanie či konanie o petícii ani za hlasovanie na základe petície. Proces prijímania VZN podľa samosprávy predstavuje samostatné a nezávislé konanie. VZN o zákaze umiestnenia herní na celom území Bratislavy nadobudlo účinnosť začiatkom mája. Podnetom bola petícia za zákaz hazardu v Bratislave, ktorú podporilo celkovo 136.139 obyvateľov. Platných bolo 98.118 podpisov.


Zelená je farbou roka 2017. Viete, ako ju nosiť?

Spoločnosť Pantone vyhlásila za farbu roka pozitívnu zelenkavú, oživíte ňou aj jarný šatník.

Inštitút farieb Pantone každoročne volí farbu, ktorá bude symbolizovať nasledujúce obdobie či už sa jedná o symboliku v móde, bývaní, stravovaní alebo myslení. Tento rok si spoločnosť zvolila za vládnucu farbu odtieň „Greenery“, v doslovnom preklade „zelenkavú“. Odtieň zelenej farby už na prvý pohľad pôsobí pozitívne, stimuluje energiu a myslenie. Loading
 ... Každým rokom do spoločnosti čoraz viac prenikajú myšlienky ekológie, recyklácie a trvalej udržateľnosti, zdravého spôsobu života a vyváženého stravovania. Ľudia čoraz viac vyhľadávajú stravu, ktorá pozostáva z väčšieho množstva zeleniny a ovocia, na trh prichádza stále viac bioproduktov. Aj to sú dôvody, prečo odborníci v Pantone uznali zelenú farbu za takú, ktorá vhodne reprezentuje rok 2017. Zároveň sa hodí aj ako osvieženie po temnejších alebo tlmených odtieňoch farieb, ktoré prevládali v minulých rokoch ako ružová a belasá modrá, marsala – vínovo červená či fialová. Loading
 ... Zelená tak do jari 2017 kráča rezkým krokom, ktorý dokáže zmeniť váš šatník na ruby a spríjemní každý interiér. Ide však o veľmi výraznú farbu, ktorú treba spoznať a naučiť sa kombinovať. Vyskúšajte kombináciu tón v tóne, alebo ju doplňte zlatými odtieňmi, žltou či červenou. Zaujímavá je aj kombinácia s ružovou a ďalšími pastelovými odtieňmi, kráľovskou modrou alebo fialovou. Ak nemáte na výraznosť zelenkavej farby odvahu, zvoľte v tomto odtieni len drobný doplnok, jemný akcent. Aj najmenší zelený detail dokáže vniesť svieži vietor do vášho vzhľadu. Pamätajte, že so zelenou farbou sa môžete pokojne pohrať, nemusíte sa držať len jedného odtieňa. Aj svetoví módni návrhári vo svojich kolekciách využili niekoľko odtieňov zelenej. Hravú formu zvolil Michael Kors, ktorý vytvoril jemné až „školácke“ kombinácie pre ženy, značka Gucci zelenú zjemnila v kombinácii s ružovkastou, módny dom Versace výraznosť zelenej vyzdvihol vďaka colourblockingu a využitiu zvieracích vzorov, v kolekcii značky Vetements bola zelená symbolom rebélie a mladistvosti. Ak so zelenou máte problém, pomôže vám týmito tipmi. Nájde sa v nich každá žena, ktorá má rada komfort, hravosť, eleganciu, rebelstvo a štýl.


Stanicu mestskej polície na Obchodnej ulici otvoria až koncom augusta

Termín posunuli pre chvaľovania na stavebnom úrade a krajskom pamiatkovom úrade.

BRATISLAVA. Novú stanicu mestskej polície na Obchodnej ulici v centre Bratislavy otvoria koncom augusta. Hoci tak hlavné mesto chcelo urobiť najneskôr do konca júla, posun termínu si vyžiadali aj administratívne procesy schvaľovania na stavebnom úrade a krajskom pamiatkovom úrade. Pre TASR to potvrdil hovorca Bratislavy Peter Bubla. Obchodná ulica patrí podľa mesta medzi najintenzívnejšie nočné zóny v Bratislave a v posledných rokoch je spájaná s negatívnymi spoločenskými prejavmi. Aj preto sa tam magistrát rozhodol začiatkom júna spustiť rekonštrukciu objektu bývalej kaviarne na novú stanicu mestskej polície. "Vo veľmi krátkom čase sa nám podarilo sprocesovať množstvo vecí tak, aby sme už o pár dní mohli otvoriť novú stanicu mestskej polície na Obchodnej ulici. Našli sme vhodný priestor, ktorý vyhovuje požiadavkám novej vízie fungovania mestskej polície," priblížil Bubla. Mesto muselo riešiť vrátenie tohto priestoru, keďže išlo o majetok mesta zverený bratislavskej mestskej časti Staré Mesto, a následne začalo s prípravami priestoru pre potreby policajnej stanice. "Vypratali sme ho po predchádzajúcej prevádzke a následne začali s búracími prácami a rekonštrukciou. Momentálne sa doťahujú už len posledné drobné práce," podotkol hovorca. Na tejto stanici budú môcť podávať ľudia podnety na rušenie verejného poriadku, sťažnosti a žiadosti o informácie. V prípade núdze tam taktiež nájdu bezpečie. Na stanici bude pôsobiť aj tím špeciálnej zásahovej jednotky. "Vytypovali sme kandidátov z radov mestských policajtov. V najbližších týždňoch prejdú výcvikom," priblížil v júni primátor Bratislavy Matúš Vallo. Zásahová jednotka bude pripravená na okamžitú akciu. Mesto deklaruje, že pracuje aj na rozšírení kamerového systému na Obchodnej ulici. Mestská polícia v tejto časti centra v marci predĺžila počas piatkov a sobôt čas, keď sú na ulici a v jej okolí prítomní policajti. V júni mesto avizovalo, že tento čas polícia ešte predĺži a posilní hliadky aj o psovoda. Dôvodom boli násilné incidenty z piatka 31. mája, pri ktorom došlo k policajnej streľbe na páchateľa ozbrojeného nožom a zo soboty 1. júna rána, keď mal napadnúť 28-ročný muž nepočujúceho 22-ročného muža. Mesto v júni informovalo, že komunikuje s obyvateľmi i prevádzkovateľmi na Obchodnej ulici a pripravuje systém certifikácie podnikov, ktorý po vzore zo zahraničia bude motivovať prevádzky, aby k zdraviu a bezpečnosti svojich zákazníkov, ale aj ku kvalite života okolitých obyvateľov, pristupovali zodpovednejšie. "Tvrdé opatrenia zo strany polície sú nevyhnutnosťou, ale nedokážu pokryť celý problém Obchodnej. O to viac potrebujeme tlačiť aj na zodpovednosť prevádzkarov," podotkol Vallo. Štátna polícia pre nedávne incidenty na tejto ulici spustila akciu Centrum a využíva aj pomoc ministerských zložiek či ostatých krajských policajných riaditeľstiev. Na konci septembra chce spoločne s partnermi podrobiť analýze efektivitu prijatých opatrení.


Trénera chlapcov uviaznutých v jaskyni chvália aj kritizujú

Zachránili všetkých

Čo bude ďalej?

Reakcie na záchranu

Reakcie na trénera

Za nebezpečnú výpravu do jaskyne sa tréner rodičom ospravedlnil.

BANGKOK. Pochvalné aj odsudzujúce reakcie smerujú na adresu trénera mladých futbalistov, ktorí pred viac ako dvoma týždňami uviazli v zatopenom jaskynnom komplexe na severe Thajska. Dvadsaťpäťročný tréner je oceňovaný, že dokázal chlapcov vo veku medzi 11 a 17 rokov udržať v temnej jaskyni v prekvapivo dobrom psychickom stave. Iní ho ale kritizujú za to, že chlapcov na prieskum pravidelne zaplavovanej jaskyne v monzúnovom období vzal, napísal server BBC. Všetkých 13 športovcov postupne vyslobodili, posledných z nich v utorok. Dvadsaťpäťročný tréner sa narodil v Barme a údajne v detstve stratil oboch rodičov. V súčasnosti žije v Thajsku neďaleko barmskej hranice. Z rodiny mu zostala len babička, ktorú chodí do Barmy navštevovať. Po príchode do Thajska sa najprv stal na niekoľko rokov budhistickým mníchom, než sa rozhodol uchádzať sa o prácu futbalového trénera. Denne vraj ďalej navštevuje budhistický chrám. Podľa thajských médií učil chlapcov uväznených od 23. júna v jaskyni budhistické meditačné techniky. Keď záchranári 2. júla skupinu 13 športovcov našli na vyvýšenom mieste asi štyri kilometre od ústia jaskyne, poslal rodičom svojich zverencov list, v ktorom sa za nerozumnú výpravu do jaskynného komplexu ospravedlnil. Niekoľko rodičov mu vraj odpovedalo, že mu to nebudú vyčítať. "Sľubujem, že sa o deti čo najlepšie postarám," uviedol tiež v liste. Podľa médií bol tréner zo skupiny najslabší, keď ho záchranári našli, pretože odmietal jedlo, ktoré si tím so sebou do jaskyne priniesol, a namiesto toho ho rozdeľoval chlapcom.


Višňovský: Halákov manažér? Naposledy mi roztrhal zmluvu pred očami

Na Svetovom pohári bol Jaroslav Halák najväčšou brankárskou hviezdou. Teraz sa ho snažia v klube vymeniť.

BRATISLAVA. Pred mesiacom žiaril na Svetovom pohári v Toronte. Brankár Jaroslav Halák počúval samé chvály. „Vekom sa zlepšuje. Na tomto turnaji hral najlepšie, ako som ho kedy videl. Je jedným zo základných kameňov nášho úspechu,“ vyhlásil manažér Tímu Európy Miroslav Šatan. Aj vďaka 31-ročnému Bratislavčanovi skončili Európania na nečakanom druhom mieste. „Užil som si každú minútu a dokázal si, že na to mám,“ vravel Halák. Pred začiatkom sezóny v NHL sa čakalo, že vydarený turnaj mu pomôže zlepšiť pozíciu aj v jeho klube New York Islanders. Nestalo sa. Po pár zápasoch sa ho klub dokonca pokúsil vymeniť. Brankárska filozofia v Islanders je netradičná. O miesto na ľade súperia až traja gólmani. Halákovými konkurentmi sú Thomas Greiss a Jean-Francois Berube. Táto situácia sa nepáči agentovi Allanovi Walshovi, ktorý zastupuje slovenského brankára. „Halák mal pred posledným zápasom len jeden kvalitný tréning počas piatich dní. Takto je to už dva roky,“ napísal Walsh na twitteri. Halák v spomínanom zápase s Pittsburghom dostal štyri góly z 35 striel. Z doterajších šiestich zápasov, v ktorých chytal, má podpriemernú úspešnosť zásahov 89,8 percenta a 3,15 inkasovaného gólu na zápas. Možno aj preto sa ho podľa kanadskej televízie Sportsnet rozhodol generálny manažér Islanders Garth Snow vymeniť. Na jeho ponuku však nezareagoval žiadny tím. Hoci mužstvám ako Los Angeles, Dallas, Nashville, Carolina či Arizona by sa kvalitný brankár hodil. Najviac ich odrádza Halákov ročný príjem 4,5 milióna dolárov, ktorý v budúcom ročníku ešte vzrastie o 250-tisíc. „Už vlani naznačovali, že budú riešiť brankársku jednotku. Ešte môžu za Jara niečo dostať a možno preto sa ho snažili vymeniť,“ tvrdí Ľubomír Višňovský, ktorý svoju zámorskú kariéru uzavrel práve v Islanders. Vedenie New York Islanders na čele s trénerom Jackom Capuanom sa odmieta k situácii vyjadriť. „Kluby sa nikdy nechválili tým, že idú niekoho vymeniť. Nepoznám manažéra, ktorý povie hráčovi, že sa ho chcú zbaviť,“ vraví Višňovský. To, že v aktuálnej sezóne odchytal Halák šesť a Greiss päť zápasov, považuje výlučne za trénerovu voľbu. Kluby sa nikdy nechválili tým, že chcú niekoho vymeniť. Nepoznám manažéra, ktorý povie hráčovi, že sa ho chcú zbaviť. „Je len na ňom, či urobí z niektorého brankára jednotku, alebo ich bude meniť. Či sa to niekomu páči, alebo nie, musí to akceptovať,“ hovorí bývalý hokejista. „S Jarom som dlhšie nekomunikoval. Keď sa k nemu správajú zle, možno by bola lepšia výmena. Keď je v klube spokojný, netreba odchádzať. Vždy si však treba uvedomovať, že NHL je obrovský biznis,“ dodal Višňovský. Sám má s generálnym manažérom Islanders Garthom Snowom nezvyčajnú skúsenosť. „Mal som s ním dobrý vzťah, až na jednu výnimku. Keď sme sa dohadovali na mojej poslednej zmluve, chcel v nej mať niečo navyše, čo som nepovažoval za dôležité. Zrazu mi zmluvu pred očami roztrhal a hodil ju do koša,“ spomína Višňovský.


Z pokusu o prevrat v Čiernej Hore obvinili 14 ľudí vrátane dvoch Rusov

Údajní agenti ruskej vojenskej spravodajskej služby sú obvinení aj z terorizmu.

PODGORICA. Osobitná prokuratúra v Čiernej Hore podala na 14 osôb vrátane dvoch ruských občanov žalobu, v ktorej ich obviňuje z účasti na pokuse o štátny prevrat zahŕňajúcom plány zavraždiť predsedu čiernohorskej vlády. Súd v metropole Podgorici vo štvrtok oznámil, že všetci obžalovaní čelia obvineniam z "vytvorenia zločineckej organizácie". Dvaja Rusi, údajne agenti ruskej vojenskej spravodajskej služby, sú okrem toho obvinení z "terorizmu". Čiernohorské úrady vlani v októbri oznámili, že zmarili pokus srbských a ruských nacionalistov o atentát na vtedajšieho premiéra Mila Djukanoviča s cieľom zabrániť, aby Čierna Hora vstúpila do Severoatlantickej aliancie. Obvinení Rusi, identifikovaní ako Eduard Šišmakov a Vladimir Popov, sú na úteku. Rusko opakovane poprelo účasť na údajnom pokuse o prevrat v tejto malej balkánskej krajine, otvorene však podporuje tamojšie opozičné skupiny vystupujúce proti členstvu v NATO.


Islamský štát treba podľa USA poraziť aj mimo Iraku a Sýrie

Americký minister obrany upriamil pozornosť na Afganistan, Filipíny a oblasť Sahelu.

MNÍCHOV. Úradujúci americký minister obrany Patrick Shanahan v piatok vyhlásil, že Spojené štáty chcú podporovať boj proti extrémistickej skupine Islamský štát(IS) aj inde ako v Iraku a Sýrii. Shanahan na Mníchovskej bezpečnostnej konferencii upriamil pozornosť na Afganistan, Filipíny a oblasť Sahelu ako miesta, kde sa táto militantná skupina udomácnila a treba voči nej zasiahnuť. V prvý deň konferencie povedal, že aj po stiahnutí amerických vojakov zo Sýrie budú USA pokračovať v podpore svojich partnerov v tomto regióne v boji proti islamským militantom. Nemecká ministerka obrany Ursula von der Leyenová k tejto téme uviedla, že charakter hrozby zo strany IS sa v súčasnosti mení, keďže v Iraku a Sýrii stratil väčšinu obsadeného územia. "Faktom zostáva, že tvár IS sa teraz mení, prechádza do ilegality a buduje siete, ktoré sú súčasťou globálnej organizačnej štruktúry," konštatovala nemecká ministerka podľa agentúry DPA. K témam, ktoré budú na trojdňovom podujatí v Mníchove podľa očakávaní dominovať, patrí stav transatlantických vzťahov, rastúce napätie medzi Ruskom a Západom a konflikty na Blízkom východe. Predseda mníchovskej konferencie Wolfgang Ischinger uviedol, že Európa sa musí pripraviť na "preteky v zbrojení" a nové geopolitické výzvy. "My, Európania, by sme sa mali radšej pripraviť, pokiaľ ide o zahraničnú, bezpečnostnú a obrannú politiku," povedal pre nemeckú verejnoprávnu televíziu ZDF a dodal, že Európa dlho trpí klamnou predstavou, že ju obklopujú priatelia a spojenci.


Súd zakázal Salvinimu zverejňovať fotku nemeckej mimovládky

Salvinimu po zverejnení fotografie hrozí v Nemecku pokuta do výšky 250-tisíc eur.

FRANKFURT NAD MOHANOM. Súd v nemeckom Frankfurte nad Mohanom zakázal talianskemu ministrovi vnútra a vicepremiérovi Matteovi Salvinimu zverejňovať prostredníctvom svojho účtu na Twitteri fotografiu, ktorá pochádza od mimovládnej organizácie Mission Lifeline so sídlom v Drážďanoch, zachraňujúcej migrantov v Stredozemnom mori. V prípade že Salvini, ktorý šéfuje protiimigračnej strane Liga Severu, nebude vydané predbežné opatrenie rešpektovať, hrozí mu v Nemecku pokuta do výšky 250.000 eur alebo aj väzenie, uviedla v utorok tlačová agentúra DPA s odvolaním sa na vyjadrenie súdnej hovorkyne. Autorom predmetného záberu je kapitán záchranárskej lode Lifeline Friedhold Ulonska. Salvini podľa neho používa tento materiál "v rámci svojho štvania proti námorným záchranárom", pričom "sa nepýtal, či to smie". Predseda Mission Lifeline Axel Steier upozornil, že podobné porušovanie autorských práv bude dôsledne napádať aj v budúcnosti. Podľa súdnej hovorkyne sa však predbežné opatrenie z pondelka týka výhradne zverejňovania materiálu v Nemecku, doplnila DPA.


Tvárila sa milo, ale bezohľadne manipulovala. Učiteľka ovládla slovenský film

Pozrite sa, kto získal národnú filmovú cenu.

V čase, keď sa diváci rozhodli prejaviť svoju dôveru voči slovenskému filmu a začali naň chodiť viac ako kedykoľvek predtým, vyhlásila Slovenská filmová a televízna akadémia národné ceny Slnko v sieti. Táto cena vznikla ako bienále, pretože ešte nedávno bolo zvykom, že za rok vzniknú dva filmy a teda by ani nemala aké nominovať, keby ju odovzdávala každý rok. Ale forma našej kinematografie sa zlepšuje a tak sa už Slnko v sieti môže vyhlasovať každý rok. Vlani v hlavnej kategórii bodovala Eva Nová. Tento rok získal najviac cien film Masaryk - 8 - ale víťaz v hlavnej kategórii je iný: Najlepší film: Učiteľka Film roka nakrútil Jan Hřebejk. Nakrútil ho so slovenským štábom a slovenskými hercami a ťažil z toho, že naše štáty mali spoločnú históriu. Ťažil tiež z toho, že tá spoločná história pripomínala absurdnú drámu, trpkú komédiu a zároveň psychologický triler. Bola to veľká príležitosť pre Zuzanu Maurery, ktorá v ňom hrá ťažko čitateľnú ženu, ktorá psychologickými a manipulačnými hrami ovláda svoje okolie. Nemá žiadne zábrany, aby sa jej obeťami stali aj deti. Bolo len málo ľudí, ktorí sa jej dokázali postaviť. Keď si cenu Slnko v sieti preberala jedna z producentiek Zuzana Mistríková, vyzvala politikov, aby nezneužívali verejnoprávne médiá na posilnenie svojej moci. Najlepšia réžia: Tomáš Weinreb, Petr Kazda, Ja Olga Hepnarová Českých režisérov zaujímala negatívna postava, osobnosť vraha. Bolo to pre nich také príťažlivé, že nakrútili film o poslednej žene v Československu, ktorá bola odsúdená na trest smrti. Bez veľkej exhibície, zato s veľkou opatrnosťou a presnosťou sa dopracovali k momentu, keď sa bezmocnosť a dezilúzia mladej ženy zo svojho života zmenila na deštrukčnú silu. Najlepšia herečka v hlavnej úlohe: Zuzana Maurery, Učiteľka Sladká, milá, zákerná, rozzúrená. Zuzana Maurery vytvorila výbornú kompozíciu učiteľky, ktorá ovláda svojich žiakov aj ich rodičov, aby si uľahčila život. Vo filme Jana Hřebejka Učiteľka zároveň zosobňuje chorú morálku socialistického človeka. Zaslúžene za to získala aj cenu pre najlepšiu herečku na festivale v Karlových Varoch. Najlepšia herečka vo vedľajšej úlohe: Zuzana Kronerová, Červený kapitán "Som trochu v šoku, práve som dohrala predstavenie Elektra, povedala Zuzana Kronerová, ktorá hrala v trileri nakrútenom podľa Dominika Dána. Dostala síce postavu s tragickým koncom, ale tešila sa, že je to konečne film, ktorý je majoritnou slovenskou produkciou. Doteraz si ju vyberali najmä českí režiséri, ktorí si bez jej skvelého herectva nevedia svoje filmy predstaviť. Príkladom Je Bohdan Sláma alebo Alice Nellis. Najlepší herec v hlavnej úlohe: Karel Roden, Masaryk Raz na československom veľvyslanectve v Londýne, raz na psychiatrii v Spojených štátoch. Karel Roden hral vo filme Masaryk diplomata Jana Masaryka, ktorý sa urputne snažil zachrániť Československo pred fašistickou okupáciou a vnútorne nesmierne trpel, keď sa mu to nepodarilo. Bol to skvelý výkon. Vďaka nemu je Masaryk komplexný historický príbeh aj intímny portrét človeka. Najlepší herec vo vedľajšej úlohe: Oldřich Kaiser, Masaryk Oldřich Kaiser je prvý, kto získal cenu Slnko v sieti za vedľajšiu mužskú úlohu. Doteraz sa neodovzdávala. Dostal ju zaslúžene, v role prezidenta Edvarda Beneša, skúseného diplomata, je výborný. Má za to aj Českého leva. Najlepší scenár: Petr Jarchovský, Učiteľka Zneužívanie postavenia sa nedeje len v školskom prostredí a nedialo sa len za socializmu. Deje sa všade aj dnes, hovorí scenárista Petr Jarchovský, ktorý dostal cenu Slnko v sieti za film Učiteľka. Film nakrútil jeho tradičný partner Jan Hřebejk. Cenu za scenár prišiel odovzdať Dušan Dušek, ktorý povedal, že jemu pri písaní pomáhalo, že vyštudoval chémiu. Najlepšia kamera: Martin Štrba, Masaryk Pred vyhlásením výsledkov mal film Masaryk 13 nominácií na Slnko v sieti. Jednu z nich získal kameraman Martin Štrba. Už niekoľko rokov veľká osobnosť slovenského filmu. Sedia mu komorné príbehy, aj trochu akčnejšie, ako bol príbeh o československom diplomatovi v Londýne. Najlepší strih: Marek Opatrný, Masaryk Masaryk bol po všetkých remeselných stránkach ambicióznym projektom. Marek Opatrný v nich skladal niekoľko svetov naraz. Svet diplomacie a úprimnej zlosti, Anglicko so Spojenými štátmi a Československom, vysokú politiku so psychiatriou. Najlepšia filmová hudba: Michal Novinski, Učiteľka "Bol som presvedčený, že ma cena minie, moja hudba sa rozsahom ani formou nedá porovnať s hudbou z Masaryka," povedal Michal Novinski, držiteľ Slnka v sieti za film Učiteľka. Hoci mal skromný prejav, je skúseným tvorcom, s ktorým radi spolupracujú Česi aj Slováci. Najlepší filmový zvuk:  Viktor Ekrt, Pavel Rejholec, Masaryk ex aequo Lukáš Kasprzyk, Richard Müller: Nespoznaný Táto kategória má dvoch víťazov. Cenu má aj dokument režiséra Mira Rema. Ten je reflexiou sveta slovenského šoubiznisu - a zároveň portrétom Richarda Müllera, ktorý je ním evidentne poznačený. Najlepšie kostýmy: Katarína Štrbová Bieliková, Masaryk Katarína Štrbová Bieliková ma za Masaryka už aj Slnko v sieti. Musela nachystať veľa oblekov z obdobia pred druhou svetovou vojnou, pretože hrdinami filmy sú najmä muži, ktorí rozhodovali o našich dejinách. Štrbová Bieliková sa teší z ceny, ktorá získala pomenovanie podľa filmu Štefana Uhra Slnko v sieti. Jej otec Marián Bielik v ňom hral hlavnú úlohu. Najlepšie masky: Lukáš Král, Masaryk Práca Lukáša Krála sa dotkla najmä Karla Rodena, ktorý v úlohe diplomata Jana Masaryka vyzeral dosť zničene. Král pri preberaní ceny povedal, že ho teší, ako sa česká a slovenská kinematografia spájajú. Najlepší architekt - scénograf: Milan Býček, Masaryk Akadémia rozhodla, že najlepšiu scénu mal navrhnutý film Masaryk. Jej autorom bol Milan Býček. Masaryk bol náročnou produkciou, okrem množstva interiérov mal aj množstvo exteriérov, veď je to medzinárodný príbeh. Najlepší dokumentárny film: Para nad riekou Režiséri Robert Kirchhoff a jeho český kolega Filip Remunda spojili sily a vytvorili najlepší dokument roka. Para nad riekou je mozaikovým portrétom niekoľkých muzikantov, ktorí za socializmu emigrovali a nie všetci dosiahli status, o akom snívali. Boli medzi nimi špičkoví džezmeni Ľubomír Tamaškovič alebo Laco Déczi. Vo filme sa spojila Kirchhoffova dokumentárna etika s trochu uvoľnenejším prístupom Remundu. Divácka cena pre najobľúbenejší film: Učiteľka Diváci si vybrali Učiteľku. Iste bolo medzi nimi veľa takých, čo chodili do školy počas socializmu a možno zažili podobnú učiteľku ruštiny - a neskôr možno aj etiky, akú v tomto filme hrala Zuzana Maurery. Producentka Ľuba Orechovská povedala, že film o zneužívaní moci sa dostal aj do filmových klubov v Austrálii, Hongkongu, Severnej aj Južnej Amerike. Cena za celoživotný prínos: Rudolf Urc, režisér a dramaturg Rudolf Urc, ktorý vychoval množstvo animátorov, urobil nesmierne veľa - aj neviditeľnej - roboty pre slovenský film. Poprosil divákov, aby mu držali palce. Pretože preň chce pracovať aj naďalej.


Merkelová avizuje tvrdé vysporiadanie sa s extrémistami z AfD (minúta po minúte)

Minúta po minúte

Nemá veľa možností

Nemcom vyhovuje istota

Komentár Krčmárik

Komentár Kepplová

Fotogaléria

V Berlíne ľudia protestovali proti Alternatíve pre Nemecko.

23:50 Minútu po minúte sme ukončili, ďakujeme za pozornosť. 23:34 Angela Merkelová sa nedomnieva, že sa v nadchádzajúcich koaličných rokovaniach napriek všetkým očakávaným ťažkostiam objavia neprekonateľné prekážky. Kresťanskí demokrati z únie CDU/CSU to "zvládnu", povedala šéfka CDU vo volebnej centrále svojej strany v Berlíne vo večernom vystúpení s bavorským ministrom vnútra z CSU Joachimom Herrmannom. Ten nepriamo kritizoval, že sociálni demokrati z SPD vylúčili možnosť pokračovania tzv. veľkej koalície. V neverejných diskusiách predstaviteľov CDU však podľa kancelárky zaznievala skôr kritika a pesimizmus. To, že únia CDU/CSU dostane volebnú studenú sprchu, sa očakávalo, nie však v takejto miere, uviedli zdroje, podľa ktorých sa pri tom znova hovorilo aj o nespokojnosti s Merkelovej postupom pri utečeneckej politike a s dlhým ignorovaním pravicovopopulistickej Alternatívy pre Nemecko (AfD). Pri možnej koalícii zloženej z CDU, CSU, liberálov z FDP a Zelených nie je jasné, kto by obsadil posty šéfov rezortov financií a diplomacie. Doterajšieho ministra financií Wolfganga Schäubleho (CDU) už pred voľbami stranícke zdroje označovali za možného nástupcu predsedu Spolkového snemu Norberta Lammerta (CDU). 23:14 Analytik Milan Nič hovorí, že voľby priniesli tri hlavné fakty - odchod socialistov z SPD ako menšieho vládneho partnera do opozície, silný, takmer 90-členný mandát pre Alternatívu pre Nemecko (AfD) a oslabenie kancelárky Angely Merkelovej. Nebojím sa žiadnej vyšetrovacej komisie. Volebná matematika naznačuje čierno-žlto-zelenú koalíciu "Jamajka" (kresťanskodemokratická CDU/CSU s liberálnou FDP a Zelenými). Analytik však varoval pred unáhlenými závermi. "Nepredbiehal by som, že naozaj vznikne koalícia Jamajka - to sa dá komentovať, až keď sa vytvorí," upozornil Nič a poznamenal, že najstabilnejšou by bolo pokračovanie veľkej koalície CDU/CSU a SPD. Merkelová má podľa Niča len dve možnosti, buď Jamajku, alebo menšinovú vládu, ktorú už odmietla. Jej strana zaznamenala veľkú stratu hlasov. A predovšetkým CSU v Bavorsku zaznamenala najhorší výsledok od druhej svetovej vojny. 22:41 Židovské organizácie, ale napríklad aj šéf luxemburskej diplomacie Jean Asselbornmimoriadne kriticky reagovali na volebný výsledok Alternatívy pre Nemecko. "70 rokov po skončení vojny sedia opäť neonacisti v Bundestagu," vyhlásil pre tlačovú agentúru DPA Asselborn. Podľa jeho názoru sa musia všetky demokratické strany v Nemecku bez ohľadu na pôsobenie vo vláde alebo v opozícii zomknúť. 22:15 Angela Merkelová reagovala v televíznej povolebnej relácii ARD a ZDF zdržanlivo na hrozby AfD, že chcú vytvoriť komisiu, ktorá by objasnila jej utečeneckú politiku. Angela Merkelová súčasne avizovala tvrdé vyporiadanie sa s AfD na parlamentnej pôde v súlade s ústavou krajiny. "Nebojím sa žiadnej vyšetrovacej komisie," zdôraznila šéfka nemeckej spolkovej vlády, avšak dodala: "Musíme dbať na to, aby sme mali ešte dosť času zaoberať sa budúcnosťou. Ide o hospodársku budúcnosť krajiny. Preto nám radím nezačínať nové volebné obdobie iba s prehliadkou minulosti." 22:09 Jeden z členov CDU na margo výsledkov povedal, že najdôležitejšie je mať väčšinu a to CDU v týchto voľbách dosiahla, aj keď si želal lepší výsledok. Zároveň by si želal koalíciu CDU/CSU s liberálmi z FDP, no vie si predstaviť, že by so zelenými mohli spoločne dobre vládnuť. Doterajšia koalícia by mala väčšinu o 42 hlasov. SDU však ide do opozície. CDU/CSU, liberáli z FDP a zelení by mohli mať väčšinu 31 hlasov. Za dobrú formu koalície to považuje iba 31 percent stúpencov CDU/CSU, 42 percent priaznivcov FDP a 38 percent sympatizantov zelených. Len 23 percent všetkých Nemcov by ich podporovalo. Programovo blízkej koalícii CDU/CSU s FDP by k väčšine chýbalo 31 hlasov. S poľutovaním sa vyjadril k volebnému výsledku Alternatívy pre Nemecko (AfD). "Je to škoda, že dosiahli taký dobrý výsledok. Pred voľbami som hovoril, že 10-percentnú hranicu neprekročia. Všetkých politikov AfD nemožno démonizovať, je tam však aj krídlo, ktoré sa ukazuje ako antisemitské a rasistické. Od ich vyjadrení sa strana doteraz jasne nedištancovala. Toto krídlo sa tam naopak etablovalo a zdá sa, že demokrati v tejto strane svoj boj prehrali. Voliči AfD by si mali dávať pozor, že demokratov v strane vytlačili nabok ľudia ako Höcke alebo aj samotný volebný líder Alexander Gauland," upozornil člen CDU. Ďalší člen CDU, tentoraz jej mládežníckej organizácie, povedal, že výsledky hlasovania treba vnímať aj ako objednávku verejnosti na zmenu kurzu. "Mám na mysli predovšetkým utečeneckú krízu," zdôraznil. "Doteraz sme sa do nálad verejnosti asi nie celkom trafili. No ak sme napriek tomu dostali od verejnosti poverenie vládnuť, sme to my, čo by sme mali zobrať na seba túto povinnosť zmeny kurzu," dodal. 21:09 Stovky demonštrantov vyšli na Alexandrovo námestie v centre Berlína, aby protestovali pred jednou z tamojších výškových budov proti Alternatíve pre Nemecko (AfD), ktorej činitelia tam oslavujú volebný úspech. Na mieste je množstvo policajtov, ktorí zabezpečujú miesto kordónom. Mnohí z rádovo stoviek nespokojných, medzi ktorými nechýbali zástupcovia ultraľavicových zoskupení vrátane Antify sprevádzajú protestnú akciu hlasitým piskotom a pokrikmi ako Zmiznite, zmiznite, AfD rasistický balík či Celý Berlín nenávidí AfD. Na jednom z transparentov nechýbal nápis Rasizmus nie je alternatíva. 20:52 Volebný líder extrémistickej AfD Alexander Gauland vníma výsledok ako mandát na vyhlásenie boja proti budúcej spolkovej vláde. "Vrátime si našu krajinu a náš ľud," vyhlásil kontroverznými výrokmi známy predstaviteľ AfD, ktorý avizoval poľovačku na úradujúcu kancelárku i hon na vládu. Gaulandova kolegyňa a volebná líderka strany Alice Weidelová chce vytvoriť vyšetrovacé grémium, ktoré by sa zaoberalo nešpecifikovanými porušeniami práva Angelou Merkelovou. 20:35 Pred Alternatívou pre Nemecko varovali aj zástupcovia všetkých ostatných strán, ktoré sa dostali do parlamentu. Extrémistická Alternatíva pre Nemecko podľa takmer polovice voličov pochopila lepšie než iné strany, že sa ľudia necítia bezpečne. Ukazuje to prieskum verejnej mienky pre verejnoprávnu televíziu ARD. Z prieskumu pre verejnoprávnu televíziu ZDF zas vyplýva, že AfD volilo výrazne viac mužov než žien. O tom, že strana lepšie rozumie obavám Nemcov, je presvedčených 49 percent voličov. 35 percent považuje za dobré, že strana chce výrazne obmedziť príchod utečenecov. 37 percent voličov oceňuje snahu AfD obmedziť vplyv islamu. Drtivá väčšina, 86 percent, je zároveň presvedčená, že sa nedostatočne dištancujú od pravicového extrémizmu. 20:09 Predseda FDP Christian Lindner prejavil ochotu dohodnúť sa s konzervatívcami na vytvorení vlády, žiada však zmenu kurzu. Strana Zelených varovala, že koaličné jednania budú zložité. Koalícia CDU/CSU, FDP a Zelených je potom, čo sociálni demokrati oznámili, že odídu do opozície, zrejme jedinou možnosťou. "Do vlády nás nemôžu nútiť," upozornil miestodržiteľ strany Wolfgang Kubicki. Som rada, že sme dosiahli strategické volebné ciele. Popredná kandidátka Zelených Katrin Göringová-Eckardtová na odhady a úvahy o vytvorení vlády reagovala, že nebudú "jednoduchým partnerom".  "Budú to zložité rozhovory," doplnila s tým, že sú otvorené rozhovory so vštetkými stranami okrem Alternatívy pre Nemecko. To pripustil tiež bývalý predseda Zelených Jürgen Trittin, podľa ktorého sa CDU musia stať ekologickejšími, FDP sociálnejšími a CSU liberálnejší, aby vznikla koalícia. 19:51 Volebný výsledok je pre nás horkým sklamaním, tak spoločný výsledok CDU/CSU, ako aj výsledok CSU v Bavorsku," reagoval na odhady predseda bavorskej Kresťanskosociálnej únie (CSU) Horst Seehofer. Na pravej strane sa podľa neho vytvoril priestor, ktorý zaujala AfD, teraz je treba tento priestor opäť zabrať. 19:43 Podľa mnohých analytikov je dobré, že SPD pôjde do opozície. Minimálne pre tých, ktorí sa obávali, že extrémistická AfD by mohla byť hlavnou opozičnou silou. Zaistilo by jej to napríklad predsedníctvo vo viacerých výboroch v Bundestagu. Merkelová to s vyvorením novej vlády nebude mať jednoduché. Prečítajte si, aké má možnosti. 19:18 Priali sme si trochu lepší výsledok, ale dosiahli sme svoje ciele, povedala po oznámení výsledkov volieb kancelárka Angela Merkelová. Voličov, ktorých konzervatívci z CDU/CSU stratili v prospech extrémistov z AfD, chce Merkelová získať späť. "Som rada, že sme dosiahli svoje strategické volebné ciele," povedala kancelárka. "Únia CDU/CSU sa stala najsilnejšou frakciou v parlamente, môžeme vytvoriť vládu a nikto nemôže vytvoriť vládu proti nám," dodala Merkelová. Po dvanáctich rokoch pri moci podľa nej nie je víťazstvo konzervatívcov "vôbec samozrejmosťou". Dnešok je ťažkým a horkým dňom pre sociálnu demokraciu. Strany únie budú volebný výsledok AfD detailne analyzovať, pretože chcú voličov AfD získať späť, a to riešením problémov, akceptovaním ich starostí, a sčasti aj ich obáv, avšak predovšetkým dobrou politikou, odznelo z úst šéfky spolkovej vlády za veľkého aplauzu prítomných. Podľa Merkelovej teraz treba vytvoriť predpoklady, aby sa Nemecku darilo aj za päť, desať rokov. Ide o to postarať sa o hospodársky blahobyt, zachovať súdržnosť Európskej únie, vybudovať silnú Európu a bojovať proti ilegálnej migrácii a príčinám masového exodu ľudí. 19:08 Martin Schulz priznal porážku SPD v parlamentných voľbách. Strana bude podľa neho v opozícii v Spolkovom sneme bojovať za svoje hodnoty - demokraciu, toleranciu a rešpekt. "Dnešok je ťažkým a horkým dňom pre sociálnu demokraciu," povedal Schulz po oznámení výsledkov v centrále SPD v Berlíne. Na margo vstupu extrémistov z AfD do parlamentu poznamenal, že SPD bude bojovať proti prejavom rasizmu v parlamente. 18:29 Sociálni demokrati, ktorí doteraz vládli v koalícii s konzervatívcami Merkelovej, sa po oznámení výsledkov rozhodli pre odchod do opozície. Oznámil to doterajší predseda parlamentnej frakcie strany Thomas Oppermann. Vo volebnom štábe extrémistickej strany Alternatíva pre Nemecko (AfD) vypukol po oznámení odhadov jasot. 18:03 Nemecké parlamentné voľby vyhrali konzervatívci kancelárky Angely Merkelovej. Vyplýva to z prvých exit pollov, ktoré po uzavretí volebných miestností zverejnili stanice ARD a ZDF. Merkelovej CDU/CSU podľa nich získala 32 percent hlasov, socialisti Martina Schulza oproti posledným voľbám prepadli a hlas im dalo len 20 percent voličov. V Bundestagu bude prvýkrát aj extrémistická Alternatíva pre Nemecko (AfD) a získala 13 percent, teda o niečo viac, ako predpovedali prieskumy. Do parlamentu sa dostali aj Slobodní demokrati (FDP), Zelení a krajne ľavicová Ľavica (Die Linke) 18:00 Volebné miestnosti sa zatvorili.  17:47 82-ročný Franz bol jedným z obyvateľov Berlína, ktorí hlasovali na rovnakom mieste ako kancelárka. "Som už takmer 60 rokov členom SPD, rozhodovanie teda pre mňa nebolo ťažké," povedal. "Prajem si, aby Martin Schulz získal pre sociálnu demokraciu viac hlasov než predtým, pretože je naozaj dobrý," dodal. Zároveň si však myslí, že nie je veľmi pravdedobné, že by sa predseda SPD mohol ešte stať kancelárom. Hovorí však, že ak strana prehrá, musí bezpodmienečne ísť do opozície. "Už žiadna veľká koalícia," dodal. Prakticky všetky predvolebné prieskumy prisúdili sociálnej demokracii druhé miesto. Otázkou zostáva, ktorá strana bude treťou najsilnejšou. Podľa Franza ňou budú "bohužiaľ fašisti, nacionalisti a xenofóbovia" zo strany Alternatíva pre Nemecko. ROvnaký názor má aj 36-ročná Gesine, ktorá tiež prišla voliť do Humboldtovej univerzity. Pokiaľ sa podľa Gesine dostanú do parlamentu, neohrozí to ale nemeckú demokraciu. 16:51 V bavorskom Mníchove ešte stále pokračuje Oktoberfest. Napriek voľbám je aj v nedeľu na pivnom festivale rušno a prilákal mnoho ľudí. 16:32 Predbežné údaje o účasti naznačujú, že vo viacerých veľkých mestách krajiny prišlo k urnám viac voličov ako pred štyrmi rokmi. Celoštátne predbežné údaje zverejnia v Berlíne čoskoro, avšak už predpoludním hlásili z Hamburgu, že odvolilo 37,4 percenta oprávnených voličov, čo je dvojpercentný nárast oproti porovnateľnému obdobiu volieb 2013. V Mníchove činila zasa na pravé poludnie účasť vrátane hlasujúcich listom 57,1 percenta, čo je dokonca o takmer 13 percent viac ako pred štyrmi rokmi. O viac ako tri percentá voličov prišli k urnám v Norimbergu, o pol percenta vyššiu účasť hlásili zo Stuttgartu. Kým v spolkovej krajine Sasko-Anhaltsko odvolilo predpoludním takmer o štyri percentá voličov viac ako v roku 2013, v Sasku bola volebná účasť podobná ako pred štyrmi rokmi a v Durínsku dokonca o takmer sedem percent nižšia. 16:22 Zrejme najkurióznejším volebným okrskom v Nemecku je Basdorf, obec v spolkovej krajine Brandenbursko, ktorá má iba 23 oprávnených voličov, pričom až 18 z nich už hlasovalo vopred poštou. A tak šesť členov volebnej komisie celý deň čaká na piatich voličov, ak bude účasť stopercentná. Upozornil na to denník Märkische Allgemeine Zeitung. Prostredie bude nové, veľmi veľa od neho bude závisieť aj osud budúcej Európy, jej budúcej konštrukcie. 15:57 Extrémistická Alternatíva za Nemecko (AfD) sa prvýkrát pravdepodobne dostane do Bundestagu. Podľa prieskumov by mohla získať až desať percent, čo by znamenalo zisk asi 70 mandátov. Ak by Merkelová so Schulzom vytvorila veľkú koalíciu, hrozí, že AfD bude hlavnou opozičnou stranou. Zaistilo by jej to milióny zo štátneho rozpočtu a jej členovia by šéfovali viacerým parlamentným výborom. Sociálnymi sieťami v Nemecku sa v nedeľu šírila aj táto fotka smetného koša, na ktorom je nápis „Volebná urna“. 15:14 Keď sa novinári pýtali Martina Schulza, koľko hlasov jeho socialisti dostanú, odpovedal, že "dosť na to, aby som sa stal kancelárom." Predvolebné prieskumy to však videli inak, Sociálni demokrati strácali na vládnucu koalíciu CDU/CSU 14 percentných bodov. 15:01 Nemecká kancelárka Angela Merkelová už odovzdala svoj hlas vo voľbách do Spolkového snemu (Bundestagu). Predsedníčka Kresťanskodemokratickej únie (CDU) pristúpila k volebnej urne spoločne so svojím manželom Joachimom Sauerom v nemeckej metropole Berlín, informovala agentúra DPA. 14:56 František Šebej poukázal, že do Spolkového snemu (Bundestagu) sa prvýkrát dostane aj euroskeptická Alternatíva pre Nemecko (AfD). "Prostredie bude nové, veľmi veľa od neho bude závisieť aj osud budúcej Európy, jej budúcej konštrukcie, lebo veci sa hýbu a odchod Británie znamená, že rola Nemecka, samozrejme aj Francúzska vo vnútri Európskej únie stratila istú korekciu, ona stúpne, naše osudy veľmi závisia od toho, v akej konštelácii bude zostavená budúca nemecká vláda," doplnil. Europoslanec a predsedu strany SaS Richard Sulík hovorí, že rozumná alternatíva k Angele Merkelovej v súčasnosti v Nemecku nie je. Za najlepší výsledok volieb by považoval vznik čierno-žltej dvojkoalície zo strán únie CDU/CSU na čele s Merkelovou a nemeckých liberálov - FDP. Z pohľadu hektickej situácie v medzinárodnej politike je Merkelová požehnaním, doplnil Šebej s tým, že je plus-mínus hlas rozumu. 14:04 Analytik Milan Nič hovorí, že Bratislavský proces o preformátovaní EÚ po odchode Británie čaká na výsledok volieb, ktoré rozhodnú o koaličnom partnerovi pre CDU/CSU Angely Merkelovej a tým aj o podrobnostiach nového smerovania EÚ. "To naplno vypukne teraz. Je tu časové okno do volieb do Európskeho parlamentu v máji 2019, keď sa očakáva, že obdobie roka a niečo bude obdobím veľmi intenzívneho hľadania nového konsenzu a kompromisov v primárnych politikách EÚ," povedal Nič a dodal, že dôležité budú dohody medzi Berlínom a Parížom a následná reakcia ostatných krajín. Zadefinované sú podľa Niča tri oblasti európskej politiky, kde je už pripravený posun: nové fungovanie eurozóny, obrana a bezpečnosť, a migrácia a azylové procesy. Ak bude v Nemecku pokračovať veľká koalícia CDU/CSU-SPD, socialisti budú Merkelovú tlačiť na viac solidarity a do dohody s Francúzskom a južnými štátmi eurozóny; pravdaže pri rešpektovaní nemeckých červených línií. Bude to znamenať snahu mať silnejší spoločný rozpočet, silnejšieho ministra financií, väčšiu fiškálnu kapacitu a silnejší Európsky monetárny fond. Ak by sa však koaličným partnerom CDU stali Slobodní (FDP), zopakuje sa dôrazná politika Merkelovej vlády v čase začiatku gréckej krízy. Pôjde o prísnejší postoj voči zadlženým krajinám, neochotu riskovať nemecké peniaze či tlak na zavedenie opatrení na podporu ekonomického rastu. Vylúčiť podľa analytika nemožno ani snahu o vytlačenie nereformovaných krajín z eurozóny. Dôležitým faktorom v koaličných rokovaniach v Nemecku bude teda aj to, že ak bude vo vláde FDP, bude ťažké dosiahnuť kompromis s Francúzskom, dodal Nič. 12:41 Keď si sociálni demokrati v marci zvolili za svojho šéfa Martina Schulza, v prieskumoch začali okamžite rásť. Analytici hovorili o takzvanom „Schulzovom efekte“. Ten však postupne vyprchal a SPD začala v prieskumoch opäť klesať. Ukazuje to aj graf, na ktorom vidieť, ako preferencie socialistov idú strmo nahor a následne opäť nadol. Prečítajte si, kto je Martin Schulz. 11:50 Najmenej pol hodinu pred uzavretím volebných miestností bude asi päť ľudí vedieť, ako voľby dopadnú. Ide o zamestnancov agentúry pre výskum verejnej mienky Infratest dimap, ktorá sa celý deň pýta ľudí, ako hlasovali a presne o 18:00h zverejní prvé odhady výsledkov. "Od zhruba 10., 11. hodiny budeme každú hodinu dostávať priebežné vyhodnotenie," hovorí šéf spoločnosti Nico Siegel. "Máme spolupracovníkov vo viac než 600 obvodoch, ktorí sa od 08:00h pýtajú ľudí, ako hlasovali," popisuje postup. Za celý deň vyspovedajú asi 120-tisíc voličov. Obzvlášť prvé čísla treba brať s rezervou. "Vieme, že behom dňa sa vývoj mení. Typické je, že Zelení skôr posilňujú, ich voliči vstávajú zrejme neskôr, alebo chodia neskôr voliť," dopĺňa s úsmevom. "U CDU je priebeh opačný," hovorí. "O 17:30h vieme, akú prognózu zverejníme," pokračuje Siegel o číslach, ktoré budú o 18:00h na verejnoprávnej televízii ARD sledovať milióny divákov. 11:14 Ak si chcete skrátiť čakanie na výsledky volieb, môžete si zahrať online volebnú hru Bundesfighter. Vývojári z Unity sa inšpirovali legendárnou hrou Street Fighter. Merkelová bojuje ako reptilián, Zelení ako dvojhlavé siamské dvojičky a hlavnou zbraňou líderky extrémne ľavicovej Die Linke je kosák. 10:55 Už krátko po otvorení volebných miestností svoj hlas odovzdali predsedovia menších strán, ktoré sa usilujú o vstup do parlamentu, Christian Lindner zo Slobodnej demokratickej strany (FDP) a Cem Özdemir zo strany Zelených. Kancelárka Angela Merkelová sa chystá odvoliť poobede okolo 14:30h. 10:24 Analytik Milan Nič z Centra Roberta Boscha pre strednú a východnú Európu hovorí, že každá strana v Nemecku sa uchádza o hlasy Turkov, a to napriek nedávnej výzve tureckého prezidenta Recepa Tayyipa Erdogana, aby tamojší Turci nevolili CDU, SPD ani Zelených ako nepriateľské strany voči Turecku. "Tu v Berlíne tá otázka má osobitný kolorit, pretože - odhady sú rôzne - registrovaných na turecké referendum tu bolo 140-tisíc Turkov," hovorí analytik. "Ale odhady celej populácie, aj tých, ktorí nemajú turecké občianstvo, ale sú napríklad z druhej generácie, sú až 300- až 400-tisíc," skonštatoval Nič. Dodáva, že z tureckých kruhov počul, že najväčšia časť Turkov v Berlíne voliť vôbec nepôjde. 09:58 V hlavnom meste Nemecka Berlíne sa v nedeľu koná aj 44. berlínsky maratón, bežcov neodradilo ani sychravé počasie. V pozadí je na fotografii Brandenburská brána. 09:47 Ustanovujúce zasadanie nového Spolkového snemu sa musí uskutočniť najneskôr do 30 dní po voľbách. Koaličné rokovania však môžu trvať dlhšie a až po ich uzavretí dôjde k voľbám kancelára či kancelárky. Choďte a voľte! Každý hlas sa ráta - aj ten váš. Bundestag bude mať s určitosťou viac ako minimálny počet 598 poslancov. Vzhľadom na relatívne komplikovaný nemecký volebný systém ich môže byť podľa odhadov znalcov pomerov tentoraz až 700. V tejto súvislosti sa v Nemecku už s predstihom špekuluje o nákladoch navyše, ktoré môžu dosiahnuť podľa odhadov desať miliónov eur. Prestavba interiéru parlamentu je pri tom ešte najmenším problémom, veď poslanci navyše budú potrebovať svoje kancelárie, spolupracovníkov a dostanú diéty. Snaha odstupujúceho predsedu Spolkového snemu Norberta Lammerta o limitovanie počtu poslancov na 630 sa nestretla zväčša s porozumením politických strán. 09:09 Strany súčasnej koalície musia rátať s tým, že na rozdiel od posledných volieb v roku 2013 o niekoľko percentných bodov prepadnú. Schulzovým Sociálnym demokratom dokonce hrozí najhorší výsledok. Ich doterajším minimom bolo 23 percent v roku 2009. Posilnenie naopak môžu čakať slobodní demokrati z FDP, ktorí naposledy z parlamentu vypadli, a tiež Alternatíva pre Nemecko, ktorá pred štyrmi rokmi skončila tesne pred bránami tamojšieho snemu. 08:33 O priazeň voličov sa uchádza celkove 42 politických strán, hnutí, združení a iných zoskupení, respektíve ich nominanti, len časť z nich však na celom území krajiny a s reálnymi predpokladmi na prekonanie hranice zvoliteľnosti. 08:00 Volebné miestnosti sa otvorili, Nemci môžu hlasovať do 18:00h. Exit polly sa zverejnia hneď po zatvorení miestností. 07:03 Nemecký prezident Frank-Walter Steinmeier vyzval občanov, aby prišli k volebným urnám a odovzdali svoj hlas v parlamentných voľbách. V článku pre nedeľník Bild am Sonntag, z ktorého citovala agentúra DPA, označil hlasovanie za "občiansku povinnosť". "Choďte a voľte! Každý hlas sa ráta - aj ten váš," odkázal prezident voličom, ktorí majú určiť nové zloženie nemeckého Spolkového snemu. "Ľudia, ktorí nevolia, umožňujú druhým, aby rozhodovali o budúcnosti našej krajiny," dodal Steinmeier. Právo hlasovať má približne 61,5 milióna osôb. Očakáva sa, že účasť bude vyššia ako pri voľbách pred štyrmi rokmi, keď dosiahla 71,5 percenta. BERLÍN, BRATISLAVA. Nemecká kancelárka Angela Merkelová sa môže stať jedným z najdlhšie vládnucich lídrov v Európe. Rozhodnú o tom nedeľňajšie parlamentné voľby. Pri moci je nepretržite už od roku 2005 a kancelárkou sa môže stať už po štvrtýkrát v rade. Merkelovej konzervatívci (CDU/CSU) pred nedeľňajšími parlamentnými voľbami v prieskumoch jednoznačne vedú pred druhými socialistami (SPD) na čele s Martinom Schulzom. Rozdiel medzi nimi je asi 15 percent. O budúcej nemeckej vláde však pravdepodobne rozhodnú menšie strany. Do Bundestagu sa dostanú až štyri z nich a všetky majú v prieskumoch takmer rovnaké preferencie: liberálni Slobodní demokrati (FDP), Zelení, extrémne ľavicová Ľavica (Die Linke) aj krajne pravicová Alternatíva pre Nemecko (AfD). Volebné miestnosti sa zavrú o 18. hodine nášho času. Exit polly zverejnia okamžite po tom, konečné výsledky sa očakávajú v pondelok nadránom okolo 3. hodiny. V niekdajšom obchodnom dome Jandorf v centre Berlína, kde v období NDR sídlil Ústav módneho návrhárstva, si Kresťanskodemokratická únia Angely Merkelovej pred tohtoročnými voľbami do Spolkového snemu zriadila propagačné centrum s jazykolomným názvom #fedidwgugl-Haus. Usmievajúca sa kancelárka z letáku pozýva na prezretie si "schodného programu CDU". Historická budova mierne zarazí oknami polepenými do nemeckej trikolóry a jej odtieňov, ktoré CDU - inak tradične "čierna" strana - používa vo volebnej kampani. Hneď pri vchode udrie do očí - ale i uší - obrovské plyšové srdce zavesené zo stropu stredovej haly, ktorého tlkot púšťaný zo zvukovej slučky symbolizuje pulzovanie nemeckého hospodárstva a tepny, ktoré z neho vychádzajú, ukazujú na dve veľkoplošné obrazovky. Na nich sa CDU honosí ekonomickými výsledkami krajiny počas dvanásťročnej vlády Merkelovej. #fedidwgugl-Haus - ktorého názov je mimochodom zloženinou počiatočných písmen volebného sloganu kresťanských demokratov "Für ein Deutschland, in dem wir gut und gerne leben" (Pre Nemecko, v ktorom dobre a radi žijeme) - stavil na ošarpanosť a moderné technológie. V jednom rohu niekdajšieho obchodného domu, v tom najlepšie osvietenom, kam to návštevníka akosi prirodzene ťahá, si nemožno nevšimnúť štylizovane ošarpané steny a ešte dezolátnejší strop. Rohu však kraľujú dva roboty - Dave a Emma - ako symboly prichádzajúcej éry digitalizácie. "Tá mašina s papiermi je super, pred chvíľou sme si to vyskúšali," povedala mladá žena s dvoma školopovinnými deťmi.Pripustila, že k CDU jej takýto počin nie príliš sedí, ale "toto spravili dobre". Po displeji s priloženým elektronickým perom kreslili predovšetkým deti. Stačilo nakresliť, chvíľu počkať a robot Dave - alebo masívna hydraulická ruka - sa rozhýbal. Spoza seba zodvihol z kôpky na zemi papierik, predložil ho Emme tak, aby mala pohodlie a tá naň pomalými ťahmi nakreslila obrázok z displeja. Vrtký Dave sa potom znova otočil a úhľadne prilepil papierik na stenu alebo okno. "Máme slobodu a demokraciu, takže si každý môže napísať, čo chce. Samozrejme, ak niekto nakreslí hákový kríž alebo nejaký vulgárny obrázok, tak to nepovolím. Ale ak napríklad napíše 'Volím FDP', tak to samozrejme pustím," vysvetlil trochu nenápadný mladý muž s notebookom na stolčeku. Schodný program CDU si opäť získal najmä tých, ktorí ešte zopár volebných období nebudú môcť ísť k urnám, aj na druhej, temnejšej strane haly. Práve deti poskakovali pred čudesnou obrazovkou, ktorá fungovala ako zrkadlo, avšak prizerajúcemu sa namiesto hlavy vykreslila obrovský smajlík - usmievajúci sa alebo mračiaci sa, podľa výrazu tváre. Jeden postarší pán prizerajúci sa zobďaleč však vyzeral spokojne. "Je to veľmi dobrá nová myšlienka predstaviť takto svoj program v dome a nechať návštevníkov, aby si ho zažili. Je to naozaj jedinečné, návštevníkov to vtiahne do diania, môžu byť aktívni a je to celé zábavné. Avšak nie je to iba o zábave, ale aj o informáciách. Je to oveľa lepšie než čítať 200 strán papierov," povedal a vykročil smerom k displejom, kde hráč mohol jednoduchým klepaním po obrazovke ochraňovať školáčika pred nadávkami alebo planétu pred kybernetickými útokmi. Kým na prízemí, vrátane "rodinnej" obývačky postavenej z kartónových škatúľ, sa prechádzali asi dva tucty ľudí, poschodie domu predstavujúceho schodný program okrem dvoch či troch zablúdencov v sobotu popoludní - iba deň pred voľbami - zívalo prázdnotou. "Miestnosť mnohorakosti - tu chceme s tebou diskutovať a počuť tvoj názor. Pretože z mnohých názorov pozostáva Nemecko, v ktorom dobre a radi žijeme," stálo na štítku na stene. Diskutovať však nemal kto. "Takto je to vždy, sú tu vždy nejakí ľudia a všetci chcú informácie o programe," reagovala trochu rozpačito jedna z usporiadateliek stojaca na prízemí s kôpkou tričiek v náručí.


Slávny cyklista Nibali bude mať od budúcej sezóny nového zamestnávateľa

RÍM. Taliansky cyklista Vincenzo Nibali bude v nasledujúcej sezóne jazdiť za tím Trek-Segafredo. Pre denník La Gazzetta dello Sport to potvrdil Massimo Zanetti, majiteľ kávovej spoločnosti Segafredo. Do konca tejto sezóny zostáva 34-ročný Talian jazdcom stajne Bahrain-Merida. Nibali obsadil na nedávno skončenom 102. ročníku prestížnych pretekov Giro d'Italia druhé miesto za víťazným Ekvádorčanom Richardom Carapazom. "Veľmi som ho chcel do tímu a napokon sa to podarilo. Je najlepším talianskym cyklistom a jedným z najlepších na svete," vyjadril sa Zanetti na adresu Nibaliho. Trek-Segafredo má v súčasnosti veľmi silný tím, s ktorým chce uspieť aj na podujatiach Grand Tour. Na nedávno skončenom Giro d'Italia sa vo veľmi dobrom svetle prezentoval Holanďan Bauke Mollema, ktorý obsadil piate miesto. Na Tour de France by pre zmenu mal byť lídrom Austrálčan Richie Porte. Nibali už raz najprestížnejšie preteky v cyklistickom kalendári vyhral. V roku 2014 v drese Astany deklasoval konkurenciu a druhému Jeanovi-Christophovi Peraudovi nadelil 7:37 min. Dvakrát ovládol Giro, je dvojnásobným majstrom Talianska a vlani po nečakanom útoku ovládol monumentálnu klasiku Miláno - San Remo. "Dnes potrebujú mať cyklisti v tíme rodinnú atmosféru. Nibali to u nás nájde a okolo neho vyskladáme dobrý tím," cituje Zanettiho špecializovaný portál cyclingweekly.com. Takisto sa očakáva, že majiteľ 52 profesionálnych víťazstiev privedie do tímu Trek-Segafredo svojho mladšieho brata Antonia, trénera Paola Slonga, maséra Michela Palliniho a doktora Emilia Magniho. Pre zoskupenie Bahrain-Merida by mohol byť náhradou za odchádzajúceho Nibaliho Španiel Mikel Landa, ktorý by po tejto sezóne mal ukončiť spoluprácu s Movistarom.